EUROPOS PARLAMENTO REZOLIUCIJA (ES) 2021/1545

2021 m. balandžio 29 d.

su pastabomis, sudarančiomis neatskiriamą sprendimo dėl Europos Sąjungos 2019 finansinių metų bendrojo biudžeto įvykdymo patvirtinimo, I skirsnis – Europos Parlamentas, dalį

EUROPOS PARLAMENTAS,

— atsižvelgdamas į savo sprendimą dėl Europos Sąjungos 2019 finansinių metų bendrojo biudžeto įvykdymo patvirtinimo, I skirsnis – Europos Parlamentas,

— atsižvelgdamas į savo Darbo tvarkos taisyklių 100 straipsnį, 104 straipsnio 3 dalį ir V priedą,

— atsižvelgdamas į Biudžeto kontrolės komiteto pranešimą (A9-0044/2021),

A. kadangi tvirtindamas galutines ataskaitas Europos Parlamento (toliau – Parlamentas) apskaitos pareigūnas pateikė pakankamą užtikrinimą, kad jose visais reikšmingais aspektais teisingai parodyta Parlamento finansinė būklė, operacijų rezultatai ir pinigų srautai;

B. kadangi pagal įprastą procedūrą Parlamento administracijai buvo pateikti 192 klausimai ir gauti atsakymai raštu, kurie buvo viešai aptarti Parlamento Biudžeto kontrolės komitete dalyvaujant už biudžetą atsakingam Parlamento pirmininko pavaduotojui, generaliniam sekretoriui, Europos politinių partijų ir Europos politinių fondų institucijos (toliau – Institucija) direktoriui ir vidaus auditoriui;

C. kadangi nuolat galima tobulinti viešųjų finansų valdymo kokybę, efektyvumą ir veiksmingumą ir būtina atlikti tikrinimus siekiant užtikrinti, kad politiniai lyderiai ir Parlamento administracija būtų atskaitingi Sąjungos piliečiams;

Parlamento biudžeto ir finansų valdymas

1. nurodo, kad bendra galutinių Parlamento asignavimų suma 2019 m. buvo 1 996 978 262 EUR – jie sudarė 18,5 proc. visų Daugiametės finansinės programos ( 1 ) V išlaidų kategorijoje 2019 m. Sąjungos institucijų administracinėms išlaidoms numatytų lėšų, ir, palyginti su 2018 m. biudžetu (1 950 687 373 EUR), ši suma yra 2,4 proc. didesnė;

2. pažymi, kad bendra 2019 m. gruodžio 31 d. apskaitytų pajamų suma buvo 207 521 070 EUR (2018 m. – 193 998 910 EUR), iš jų asignuotosios pajamos siekė 36 566 236 EUR (2018 m. – 30 783 590 EUR);

3. pabrėžia, kad 67,8 proc. visų įsipareigojimų sudaro keturių skyrių – 10 skyriaus („Institucijos nariai“), 12 skyriaus („Pareigūnai ir laikinieji darbuotojai“), 20 skyriaus („Pastatai ir su jais susijusios išlaidos“) ir 42 skyriaus („Parlamento narių padėjėjų išlaidos“) – įsipareigojimai, ir iš to matyti, kad didžioji dalis Parlamento išlaidų beveik visai nekinta;

4. atkreipia dėmesį į skaičius, kuriais remiantis buvo uždarytos 2019 finansinių metų Parlamento sąskaitos, t. y.: a) Turimi asignavimai (EUR) 2019 m. asignavimai 1 996 978 262 Neautomatiniai perkėlimai iš 2018 finansinių metų — Automatiniai perkėlimai iš 2018 finansinių metų 299 095 028 Asignavimai, atitinkantys 2019 m. asignuotąsias pajamas 36 566 236 Perkėlimai, atitinkantys 2018 m. asignuotąsias pajamas 49 010 988 Iš viso 2 381 650 514 b) 2019 finansinių metų asignavimų panaudojimas (EUR) Įsipareigojimai 2 332 411 812 Atlikti mokėjimai 2 035 068 314 Automatiškai į kitus metus perkelti asignavimai, įskaitant asignuotųjų pajamų asignavimus 306 712 540 Neautomatiškai į kitus metus perkelti asignavimai — Panaikinti asignavimai 38 744 124 c) Biudžeto pajamos (EUR) Gauta 2019 m. 207 521 070 d) Bendras 2019 m. gruodžio 31 d. balansas (EUR) 1 685 376 397

5. pažymi, kad 98,8 proc. į Parlamento biudžetą įrašytų asignavimų, siekiančių 1 973 232 524 EUR, buvo paskirta, o panaikinta 1,2 proc. asignavimų; su džiaugsmu pažymi, kad, kaip ir kelerius praėjusius metus, buvo pasiektas labai aukštas biudžeto įvykdymo lygis; pažymi, kad mokėjimai iš viso sudarė 1 698 971 864 EUR sumą, taigi mokėjimų asignavimų panaudojimo lygis siekė 86,1 proc.;

6. pabrėžia, kad panaikinti 2019 m. asignavimai, siekiantys 23 745 738 EUR, daugiausia buvo susiję su pastatų išlaidomis, taip pat su darbo užmokesčiu ir kitomis išmokomis;

7. pažymi, kad 2019 finansiniais metais buvo patvirtinta aštuoniolika perkėlimų pagal Finansinio reglamento 31 ir 49 straipsnius, jie sudarė 76 028 316 EUR sumą arba 3,8 proc. galutinių asignavimų; pažymi, kad 45,3 proc. perkeltų lėšų buvo susijusios su Parlamento pastatų politika ir kad tai padaryta, visų pirma, siekiant padėti finansuoti su Konrado Adenauerio pastato projektu susijusius metinius mokėjimus; pažymi, kad perkėlimai dėl atidėjimų, susijusių su Jungtinės Karalystės sprendimu pasitraukti iš Europos Sąjungos, siekė 25 proc.;

Audito Rūmų nuomonės dėl 2019 m. sąskaitų patikimumo ir pagal jas atliktų operacijų teisėtumo ir tvarkingumo

8. primena, kad Audito Rūmai atlieka specialųjį visų Sąjungos institucijų administracinių ir kitų išlaidų, kaip vienos politikos grupės, vertinimą; pabrėžia, kad administracinės ir susijusios išlaidos apima išlaidas žmogiškiesiems ištekliams (atlyginimams, išmokoms ir pensijoms) – joms tenka 60 proc. bendros sumos – ir išlaidas pastatams, įrangai, energijai, ryšiams ir informacinėms technologijoms;

9. pažymi, kad apskritai audito duomenys rodo, kad administracinėse išlaidose nenustatyta reikšmingo klaidų lygio; taip pat pažymi, kad, remiantis trimis kiekybiškai įvertintomis klaidomis, apskaičiuotasis klaidų, nustatytų daugiametės finansinės programos V išlaidų kategorijoje, skirtoje administracinėms išlaidoms, lygis yra mažesnis už reikšmingumo ribą;

10. atkreipia dėmesį į Audito Rūmų ataskaitoje dėl Parlamento 2019 finansinių metų metinių finansinių ataskaitų (Audito Rūmų ataskaita) pateiktą specialiąją išvadą dėl Parlamento; susirūpinęs pažymi, kad Audito Rūmai nustatė, kad būta klaidų atliekant vieną mokėjimą vienai iš Europos politinių partijų, jos susijusios su išlaidų tinkamumo finansuoti taisyklėmis, o konkrečiai – nepateikti rašytiniai sutarties dokumentai ir faktiškai patirtas išlaidas pagrindžiantys dokumentai; apgailestauja dėl to, kad 2014 m., 2015 m. ir 2016 m. metinėse ataskaitose Audito Rūmai nustatė panašius trūkumus su frakcijomis ir viena iš Europos partijų susijusiose operacijose; ragina užtikrinti didesnį keitimosi informacija skaidrumą, kad ateityje tokie atvejai nepasikartotų; vis dėlto pažymi, kad, nors nuolat galima gerinti padėtį, pastaraisiais metais būta daug teigiamų pokyčių;

11. pažymi, kad Parlamentas pateikė atsakymus per rungimosi principu grindžiamą procedūrą Audito Rūmams ir taip buvo pakartotinai išnagrinėti ir aptarti konkretūs atvejai, nurodyti Audito Rūmų išvadose; primena, kad, nors Parlamento administracija yra leidimą išmokėti dotaciją Europos politinėms partijoms suteikianti tarnyba, ji nėra atsakinga už jų faktines išlaidas ir kad Europos politinės partijos pačios atsako už savo operacijų teisėtumą ir tvarkingumą; pažymi, kad Parlamentas pateikė Europos politinėms partijoms išsamią informaciją ir gaires dėl aspektų, su kuriais susijusios nustatytos problemos; ragina Audito Rūmus reguliariai tikrinti Europos politinių partijų išlaidas;

Vidaus auditoriaus metinė ataskaita

12. pažymi, kad 2020 m. lapkričio 16 d. su vidaus auditoriumi surengtame atsakingo komiteto posėdyje vidaus auditorius pristatė savo metinę ataskaitą ir pakomentavo patikinimo pareiškimo auditus, kuriuos jis atliko ir apie kuriuos pranešė; šie auditai 2019 m. apėmė tokius klausimus: — viešųjų pirkimų ir sutarčių įgyvendinimo viešojo maitinimo sektoriuje (Infrastruktūros ir logistikos generalinis direktoratas (INLO GD) auditas; — lankytojų grupių auditas (Komunikacijos generalinis direktoratas (COMM GD); — Parlamento narių vietos padėjėjų išmokų auditas (Finansų generalinis direktoratas (FINS GD); — informacinių sistemų audito pirmoji ataskaita: tapatybės ir prieigos valdymas; — Europos politinių partijų ir Europos politinių fondų finansavimo auditas (FINS GD); — Parlamento duomenų apsaugos sistemos preliminari peržiūra; — tolesnės priemonės, kurių imtasi vidaus audito ataskaitose nustačius nebaigtus veiksmus (2019 m. 1 ir 2 etapai);

13. teigiamai vertina ir remia toliau nurodytus veiksmus, dėl kurių, atsižvelgdamas į patikinimo užduotis, vidaus auditorius susitarė arba tariasi su atsakingais generaliniais direktoratais: — atsižvelgiant į viešųjų pirkimų ir sutarčių įgyvendinimo viešojo maitinimo sektoriuje (INLO GD) auditą, įgyvendinti vidaus kontrolės tikslus, taigi, visų pirma nustatyti ilgesnius viešųjų pirkimų vykdymo terminus, kad jie būtų proporcingi, atsižvelgiant į specifikacijų sudėtingumą; užtikrinti, kad pirkimo specifikacijos būtų aiškesnės, tinkamesnės ir tikslesnės; užtikrinti, kad pasiūlymai būtų vertinami skaidriai, remiantis paskelbtais kriterijais ir vertinimas būtų tinkamai pagrįstas dokumentais; patvirtinti ad hoc koncesijos sutartis su teisės tarnyba; tvarkant koncesijos sutartis ypatingą dėmesį skirti taisyklių laikymuisi; užtikrinti geresnę valdymo stebėseną ir ataskaitų teikimą (Parlamentas primena, kad minėti veiksmai yra labai svarbūs siekiant užtikrinti, kad per viešųjų pirkimų procedūras būtų pateikiama daugiau pasiūlymų, tuomet per tam tikrą laikotarpį padidėtų konkurencija ir pagerėtų paslaugos; pabrėžia, kad svarbu atsižvelgti į aplinkos tvarumo kriterijus ir socialinius veiksnius); — atsižvelgiant į lankytojų grupių auditą, gerinti patikinimą dėl mokėjimų tvarkingumo ir didinti finansinių įnašų taisyklių įgyvendinimo efektyvumą, be kita ko, geriau apibrėžti tinkamas finansuoti išlaidas ir tinkamumo finansuoti laikotarpį; gerinti išlaidų kompensavimo ex ante ir ex post kontrolės adekvatumą ir veiksmingumą; užtikrinti, kad su lankytojų grupėmis susijusios išlaidos būtų padengiamos visapusiškai laikantis taikomų taisyklių; imtis priemonių, skirtų visapusiškam lankytojų grupių programos įgyvendinimui užtikrinti; — atsižvelgiant į informacinių sistemų audito pirmąja ataskaitą, užtikrinti tapatybės ir prieigos valdymą, maksimaliai sumažinant atvejų, kai suteikiamos išskirtinės prieigos teisės prie UNIX/LINUX infrastruktūros vadinamiesiems supernaudotojams, skaičių; centriniu lygmeniu griežtinti prieigos prie svarbiausių atrinktų taikomųjų programų kontrolę; nustatyti su privilegijuotos paskyromis susijusias saugumo procedūras, kad būtų apibrėžtos prieigos kontrolės taisyklės; — atsižvelgiant į Parlamento narių padėjėjų išmokų auditą (FINS GD), dėmesį sutelkti į teisės aktų reikalavimų laikymąsi ir patikimą finansų valdymą vietinių Parlamento narių padėjėjų išlaidų padengimo procesuose, visų pirma, kalbant apie su mokėjimo tarpininkų profesiniais ir sutartiniais įsipareigojimais susijusią veiklos sritį, taip pat kasmetinį sąskaitų įforminimą; — atsižvelgiant į Europos politinių partijų ir Europos politinių fondų finansavimo audito (FINS GD) pirmąjį etapą, didelį dėmesį skirti Europos politinių partijų ir fondų registracijos procesui ir atitikties reikalavimams stebėjimui, funkcionaliam Institucijos ir Parlamento leidimus suteikiančio pareigūno bendradarbiavimui bei praktiniams pagrindinių teisės aktų įgyvendinimo aspektams; — atsižvelgiant į preliminarią Parlamento duomenų apsaugos sistemos peržiūrą (ji bus patvirtinta pagal 2020 m. vidaus audito darbo programą), didelį dėmesį skirti tam, kad būtų užtikrinta Parlamento duomenų apsaugos sistema atitiktis Reglamento (ES) 2018/1725 (2) nuostatoms ir tvari valdymo struktūra, kurią taikant būtų garantuojamas su asmens duomenų tvarkymu susijusių prievolių vykdymas, ir kartu numatytos šių duomenų apsaugos priemonės, taip pat nuolat būtų teikiama patikima informacija apie institucijos valdomus asmens duomenis;

14. nurodo, kad 2019 m. tolesnių veiksmų proceso rezultatas – užbaigti 36 iš 93 nebaigtų veiksmų; susirūpinęs pažymi, kad, be šių patvirtintų veiksmų, iš viso buvo nebaigti 124 veiksmai, nustatyti audito ataskaitose, įskaitant dar nevykdytinus veiksmus, ir kad 62 iš visų šių veiksmų susiję su didele rizika; ragina įvairius generalinius direktoratus dėti pastangas ir užtikrinti, kad būtų baigti vykdyti nebaigti veiksmai ir kad sutarti veiksmai būtų įgyvendinti laikantis nustatytų terminų; ragina generalinį sekretorių per 2021 m. spalio ir lapkričio mėn. Biudžeto kontrolės komitete vyksiančius klausymus biudžeto įvykdymą tvirtinančią instituciją informuoti apie likusių veiksmų užbaigimą;

Tolesnės priemonės, kurių imtasi priėmus 2018 m. rezoliuciją dėl biudžeto įvykdymo patvirtinimo

15. atkreipia dėmesį į Parlamento Biudžeto kontrolės komitetui 2020 m. rugsėjo 21 d. pateiktus atsakymus raštu dėl rezoliucijos dėl 2018 m. biudžeto įvykdymo patvirtinimo ir generalinio sekretoriaus pateiktus atsakymus į įvairius Parlamento rezoliucijoje dėl 2018 m. biudžeto įvykdymo patvirtinimo nurodytus klausimus ir prašymus, ir po to įvykusį keitimąsi nuomonėmis su Parlamento nariais;

16. apgailestauja, kad nebuvo imtasi visų reikalingų veiksmų siekiant reaguoti į tam tikras Parlamento rezoliucijoje dėl 2018 m. biudžeto įvykdymo patvirtinimo pateiktas rekomendacijas ir kad dokumente dėl tolesnių veiksmų, susijusių su biudžeto įvykdymo patvirtinimu, šiuo klausimu nepateikta jokio pagrindimo; prašo generalinio sekretoriaus perduoti Biurui visus prašymus imtis veiksmų, įtrauktus į rezoliucijas dėl metinių biudžeto įvykdymo patvirtinimo, parengti veiksmų planą, skirtą rekomendacijoms ir su jomis susijusiems tolesniems veiksmams įgyvendinti, ir įtraukti šios veiklos rezultatus į metines veiklos ataskaitas; pabrėžia, kad generalinis sekretorius ir už biudžetą atsakingas Parlamento pirmininko pavaduotojas turėtų su Biudžeto kontrolės komitetu reguliariai aptarti klausimus, susijusius su Parlamento biudžetu ir jo vykdymu; mano, kad šios diskusijos turėtų vykti ne tik atliekant biudžeto įvykdymo patvirtinimo procedūrą, bet visus metus; dar kartą ragina Biurą padidinti savo sprendimų priėmimo procedūros skaidrumą, ypač susijusį su atitinkamų dokumentų ir informacijos paskelbimu laiku savo interneto svetainėje;

17. pripažįsta, kad imtasi veiksmų, siekiant palengvinti perėjimą prie naujojo Parlamento vaikų lopšelio paslaugų teikėjo; ragina atitinkamas tarnybas nuolat stebėti naujos grupės darbą siekiant garantuoti, kad paslaugos išliktų patenkinamo lygio, ir, be kita ko, imtis veiksmų, kad būtų užtikrintas deramas prižiūrinčiųjų darbuotojų ir vaikų santykis;

18. apgailestauja, kad nesiimta tolesnių veiksmų dėl savanoriško pensijų kaupimo fondo, atsižvelgiant į tai, kad keli pensijų kaupimo fondo dalyviai apskundė 2018 m. gruodžio 10 d. Biuro sprendimą Europos Sąjungos Teisingumo Teismui (toliau – Teisingumo Teismas); ragina generalinį sekretorių nedelsiant informuoti Parlamento Biudžeto kontrolės komitetą apie Teisingumo Teismo sprendimą;

19. palankiai vertina tai, kad mokėjimų grynaisiais pinigais mastas labai sumažėjo ir kad nariai pasinaudojo pagal peržiūrėtas taisykles suteikta galimybe su finansuojamais apsilankymais susijusią finansinę atsakomybę perduoti profesionalams, t. y. mokėjimo tarpininkams arba kelionių agentūroms, o ne paveda tai tvarkyti akredituotiems Parlamento narių padėjėjams (toliau – akredituoti padėjėjai); vis dėlto susirūpinęs pažymi, kad generalinis sekretorius dar nepateikė naujų taisyklių vertinimo, ir ragina parengti tokį vertinimą; pabrėžia, kad rengiant tokį vertinimą dėl esamų procedūrų turėtų būti konsultuojamasi su vidaus auditoriumi;

20. apgailestauja, kad, kalbant apie Parlamento administracijos vadovaujamąsias pareigas, nesama lyčių pusiausvyros; pripažįsta teigiamus pokyčius šioje srityje ir atkreipia dėmesį į naujus tikslus; pripažįsta, kad būtina vykdyti nuolatinę šios srities stebėseną;

21. primena rezoliuciją dėl 2018 m. biudžeto įvykdymo patvirtinimo, kurioje Biuro prašoma didinti Parlamento administracijoje dirbančių neįgaliųjų skaičių;

22. pakartotinai ragina generalinį sekretorių pabrėžti poreikį užtikrinti tikrą geografinę pusiausvyrą, kad būtų proporcingai atstovaujama visoms valstybėms narėms visais darbuotojų lygmenimis, įskaitant vyresniąją vadovybę; atkreipia dėmesį į sunkumus, kurių Parlamentui kilo įdarbinant kai kurių šalių piliečius; pažymi, kad svarbu didinti Parlamento, kaip darbdavio, patrauklumą visose valstybėse narėse;

23. palankiai vertina generalinio sekretoriaus pranešimą „Negalios valdymas Europos Parlamento administracijoje“; atkreipia dėmesį į dešimt šiame pranešime išdėstytų įsipareigojimų, kurie dabartinės Parlamento kadencijos metu dar turi būti įvykdyti skaitmeninio ir fizinio prieinamumo srityse; prašo nuolat informuoti biudžeto įvykdymą tvirtinančią instituciją apie padarytą pažangą;

24. primena, kad Darbo tvarkos taisyklių 11 straipsnyje nustatyta pranešėjų, šešėlinių pranešėjų ir komitetų pirmininkų pareiga skelbti informaciją apie su jų pranešimais susijusius susitikimus su interesų grupių atstovais; su džiaugsmu pažymi, kad nuo naujos kadencijos pradžios Parlamento interneto svetainėje užtikrinta infrastruktūra, kurios reikia, kad, siekiant didesnio skaidrumo, Parlamento nariai galėtų skelbti suplanuotus susitikimus su interesų grupių atstovais; pažymi, kad iki 2020 m. gruodžio 1 d. iš 705 dabartinių Parlamento narių 324 Parlamento nariai Parlamento interneto svetainėje buvo paskelbę apie bent vieną susitikimą su interesų grupės atstovu; vis dėlto ragina toliau gerinti priemonės prieinamumą ir galimybes ja naudotis, be kita ko, įspėti pranešėjus, šešėlinius pranešėjus ir komitetų pirmininkus apie prievolę skelbti minėtą informaciją, kad priemonė būtų taikoma pagal paskirtį – užtikrinti, kad Parlamentas taptų atviresnis, skaidresnis ir atskaitingesnis piliečiams;

25. pakartoja, kad Parlamento pirmininkas nurodė Parlamento tarnyboms atlikti keletą šios priemonės pakeitimų, siekiant didinti jos patogumą naudotojams, pirmiausia ją susiejant su Skaidrumo registru ir Teisėkūros observatorija; ragina Parlamentą nedelsiant įdiegti šiuos pakeitimus;

Bendrosios aplinkybės

26. atkreipia dėmesį į už biudžetą atsakingo Parlamento pirmininko pavaduotojo, generalinio sekretoriaus ir Parlamento Biudžeto kontrolės komiteto narių 2020 m. lapkričio 16 d. keitimąsi nuomonėmis Parlamento 2019 m. biudžeto įvykdymo patvirtinimo klausimais, dalyvaujant vidaus auditoriui ir Institucijos direktoriui;

27. pabrėžia, kad dėl 2019 m. gegužės mėn. Europos Parlamento rinkimų 2019 m. Parlamento veikla padalinta į dvi dalis: pirmoje dalyje daugiausia dėmesio skirta teisės aktų priėmimui, o antrojoje – naujos Parlamento kadencijos pradžiai;

28. pažymi, kad 61 proc. 9-osios kadencijos Parlamento narių išrinkti naujai, ši procentinė dalis yra daug didesnė nei buvo per ankstesnes kadencijas ir už prognozuotus 50 proc., kuriais remiantis buvo sudarytas Parlamento 2019 m. biudžetas;

29. primena, kad 2019 m. Parlamento biudžetui didelį poveikį turėjo 2019 m. tris kartus nukelta Jungtinės Karalystės išstojimo iš Sąjungos data; pažymi, kad darbo užmokestis ir išmokos Didžiosios Britanijos Parlamento nariams buvo mokami ilgiau, nei numatyta, todėl Parlamento biudžete atliktų lėšų perkėlimų kiekis ir bendra suma buvo kur kas didesni; palankiai vertina Personalo generalinio direktorato (PERS GD) parodytą lankstumą administruojant Didžiosios Britanijos akredituotų padėjėjų darbo sutartis;

30. džiaugiasi tuo, kad Akredituotų Parlamento narių padėjėjų priimamasis (Front office) tapo vieno langelio principu veikiančiu viso akredituotų Parlamento narių padėjėjų įdarbinimo proceso valdytoju, ir tuo, kaip Personalo generalinis direktoratas vykdė veiklą po rinkimų siekdamas padėti naujiems Parlamento nariams ir akredituotiems padėjėjams susipažinti su Parlamento veikla ir į ją įsitraukti, taip pat PERS GD darbo grupės, skirtos 2019 m. rinkimams, sėkmingai vykdytu administravimu prasidėjus naujai Parlamento kadencijai, nes buvo užtikrinta galimybė iki 9-osios Parlamento kadencijos pirmos mėnesinės sesijos sudaryti 1 292 akredituotų padėjėjų įdarbinimo sutartis (t. y. 93 proc. Parlamento narių), o iki metų galo – 2 017 sutarčių;

31. apgailestauja, kad dėl išaugusio PERS GD darbo krūvio Parlamento nariams kadencijos pradžioje kilo sunkumų norint greitai įdarbinti savo padėjėjus; ragina kiekvienos naujos kadencijos pradžioje sustiprinti Parlamento administravimo grupių, atsakingų už akredituotų Parlamento narių padėjėjų įdarbinimą, pajėgumus tol, kol to reikia, kad Parlamento nariai galėtų įdarbinti savo padėjėjus, ir kuo anksčiau ir tol, kol bus susitvarkyta su dideliu darbo krūviu, organizuoti jiems išsamius mokymus;

32. dar kartą patvirtina, kad būtina vienodai įgyvendinti Tarnybos nuostatų nuostatas dėl prašymo skirti perkėlimo pašalpą pateikimo termino visų kategorijų darbuotojams; ragina Personalo GD visų pirma išnagrinėti buvusių akredituotų Parlamento narių padėjėjų atvejus, kai teisės aktais nustatytas terminas nebuvo tinkamai taikomas Parlamento kadencijos pabaigoje 2019 m. liepos mėn.;

33. gerai vertina su Parlamento narių stažuotojais susijusių naujų užduočių perėmimą žmogiškųjų išteklių valdymo srityje, 2019 m. liepos 2 d. Biurui priėmus sprendimą stiprinti jų įdarbinimo sistemą;

34. palankiai vertina tai, kad 2019 m. sėkmingai baigtos kurti Parlamento nariams skirtos naujos darbo erdvės Briuselyje ir Strasbūre; gerai vertina tai, kad visų Parlamento narių biurų Briuselyje (1 asmeninis kabinetas vienam Parlamento nariui ir 2 kabinetai darbuotojams) ir Strasbūre (1 asmeninis kabinetas ir 1 kabinetas darbuotojams) renovacija atlikta per rekordiškai trumpą laiką ir greičiau, nei planuota, taip pat neviršijant šiam tikslui numatytų biudžeto lėšų, ir kad nauji baldai, įskaitant integruotus informacinių technologijų sprendimus, buvo įrengti pigiau, nei iš pradžių planuota; pažymi, kad peržiūrėtas Parlamento narių ir frakcijų biurų paskirstymo planas parengtas taip, kad biurų erdvė būtų panaudota kuo veiksmingiau; apgailestauja dėl to, kad taikant šį principą kai kurioms frakcijoms priklausančių Parlamento narių darbo vietos buvo įrengtos skirtinguose pastatuose ir aukštuose, neatsižvelgiant į jokias logines sąsajas ir pažeidžiant frakcijų vienovės principą; taip pat apgailestauja dėl to, kad paskirstant biurus frakcijoms kai kurie darbuotojai buvo priversti persikelti į išorinius pastatus, nebesusijusius su pagrindine Parlamento veikla, taip struktūriškai atskiriant darbuotojus ir Parlamento narius; atkreipia dėmesį į tai, kad pastate „Trèves 1“ teikiama nepakankamai paslaugų, todėl pirmiausia reikėtų surasti sprendimus, kaip jį sujungti su pagrindiniais pastatais;

35. pažymi, kad nuotolinis darbas, vaizdo konferencijos ir nuotolinis balsavimas dabar yra Parlamento narių darbo sąlygų dalis; ragina Biurą išnagrinėti būdus, kaip ir toliau visiems Parlamento nariams, kurie to pageidauja, sudaryti galimybes naudotis šiomis darbo sąlygomis, ir susijusias išlaidas, taip pat įvertinti šių darbo sąlygų taikymo ir ateityje galimybę, kad Parlamento nariai vadinamosiomis mišrios veiklos savaitėmis galėtų rengti susitikimus ir savo rinkimų apygardose, ir su kolegomis Briuselyje; tačiau pažymi, kad fizinis buvimas Parlamento patalpose negali būti visiškai pakeistas nuotoliniu darbu;

36. apgailestauja dėl to, kad neįdiegta sistema, kuria būtų užtikrinama, kad dėl pagrįstos priežasties, pavyzdžiui, dėl motinystės, vaiko priežiūros ar ilgalaikių laikinojo nedarbingumo atostogų, laikinai darbe nesantys Parlamento nariai galėtų toliau vykdyti savo pagrindines pareigas, pirmiausia kalbėti per diskusijas ir balsuoti; laikosi nuomonės, kad tai prieštarauja pagrindinėms Sąjungos vertybėms, nes tai reiškia, kad išrinkus moterį kandidatę rinkėjams gali būti laikinai neatstovaujama; ragina Biurą išnagrinėti būdus, kaip ir toliau sudaryti nuotolinio dalyvavimo galimybę, ir numatyti galimybę pakeisti Parlamento narį (moterį arba vyrą) vaiko priežiūros atostogų metu ir pirmiau minėtais atvejais; ragina ištaisyti su vaiko priežiūros atostogomis susijusią padėtį, iš dalies pakeisti Akto dėl Europos Parlamento narių rinkimų remiantis tiesiogine visuotine rinkimų teise (Europos Parlamento narių rinkimų aktas) 6 straipsnį; ragina Biurą atitinkamai iš dalies pakeisti taisykles;

37. laissez-passer ; primena, kad Darbo tvarkos taisyklių 5 straipsnio 3 dalyje nustatyta visų Parlamento narių teisė prašyti išduoti Sąjungos laissez-passer , „užtikrinantį Parlamento nariui galimybę laisvai judėti valstybėse narėse ir kitose šalyse, kurios šį laissez-passer pripažįsta galiojančiu kelionės dokumentu“, nes valstybių narių valdžios institucijos turi pripažinti laissez-passer galiojančiu kelionės dokumentu; apgailestauja dėl kai kurių Parlamento narių pranešimų, kad kai kuriose valstybėse narėse laissez-passer visapusiškai nepripažįstamas kaip kelionės dokumentas; prašo Parlamento ištirti šiuos atvejus ir veiksmus derinti su atitinkamomis valdžios institucijomis, siekiant užtikrinti, kad Parlamento nariams vykstant į Parlamento posėdžius ar iš jų grįžtant nebūtų varžomas ir ribojamas jų laisvas judėjimas; primena, kad, remiantis Reglamente (ES) Nr. 1417/2013 ( 3 ) nustatytomis sąlygomis, Sąjungos institucijų nariams, tarnautojams ir kitiems pareigūnams turėtų būti išduodamas; primena, kad Darbo tvarkos taisyklių 5 straipsnio 3 dalyje nustatyta visų Parlamento narių teisė prašyti išduoti Sąjungos, „užtikrinantį Parlamento nariui galimybę laisvai judėti valstybėse narėse ir kitose šalyse, kurios šįpripažįsta galiojančiu kelionės dokumentu“, nes valstybių narių valdžios institucijos turi pripažintigaliojančiu kelionės dokumentu; apgailestauja dėl kai kurių Parlamento narių pranešimų, kad kai kuriose valstybėse narėsevisapusiškai nepripažįstamas kaip kelionės dokumentas; prašo Parlamento ištirti šiuos atvejus ir veiksmus derinti su atitinkamomis valdžios institucijomis, siekiant užtikrinti, kad Parlamento nariams vykstant į Parlamento posėdžius ar iš jų grįžtant nebūtų varžomas ir ribojamas jų laisvas judėjimas;

38. pripažįsta, kad Parlamento, Europos ekonomikos ir socialinių reikalų komiteto ir Regionų komiteto susitarimas davė finansinės ir administracinės naudos, kuri prisideda prie patikimo atitinkamų institucijų finansų valdymo; vis dėlto pakartoja, kad, komitetų nuomone, šis susitarimas yra nesubalansuotas ir ne visas Parlamentas į jį atsižvelgė; mano, kad pratęsus arba persvarsčius dabartinį susitarimą turėtų būti išspręsti visi neišspręsti klausimai; prašo atitinkamų institucijų pateikti bendrą ataskaitą Parlamento Biudžeto kontrolės komitetui dėl šio susitarimo ir vykdomos jo peržiūros;

Komunikacija ir rinkimai

39. pritaria tam, kaip Parlamentas padidino Europos Parlamento rinkimų matomumą – buvo mezgami ir aktyviai palaikomi ryšiai ir bendradarbiaujama su plačiu tinklu, kuriam priklausė žiniasklaida, partneriai ir savanoriai, kurie veikė kaip nuomonės skleidėjai savo tinkluose; vis dėlto susirūpinęs pažymi, kad tam tikrose šalyse rinkėjų aktyvumas per 2019 m. Europos Parlamento rinkimus išliko pernelyg mažas; mano, kad Europos Parlamento rinkimų ir Parlamento vaidmens teisėkūros procese matomumo didinimo kampanija turėtų būti ilgalaikė ir ypatingas dėmesys skirtinas toms šalims;

40. palankiai vertina tai, kad daugiau kaip 50 proc. teisę balsuoti turinčių Sąjungos piliečių balsavo rinkimuose, ir su džiaugsmu pažymi, kad tai pirmas kartas nuo pirmųjų 1979 m. vykusių tiesioginių rinkimų, kai rinkėjų aktyvumas padidėjo; vis dėlto apgailestauja, kad, kitaip negu po 2014 m. rinkimų, nebuvo laikomasi pagrindinės Europos politinės frakcijos kandidato skyrimo Komisijos pirmininku proceso; pažymi, kad šis procesas padeda didinti skaidrumą ir Komisijos atskaitomybę Parlamentui; atkreipia dėmesį į tai, kad Europos Komisijos pirmininkė savo politinėse gairėse pripažino būtinybę tobulinti šią sritį; pabrėžia, kad, kaip nurodyta šiose gairėse, būtina peržiūrėti institucijų vadovų skyrimo ir rinkimo metodą;

41. pabrėžia būtinybę didinti Europos Parlamento rinkimų proceso prieinamumą neįgaliesiems;

42. pažymi, kad Europos Parlamento rinkimai taip pat turėjo vykti Jungtinėje Karalystėje, ir kad Parlamentas taip pat vykdė savo komunikacijos kampaniją Jungtinėje Karalystėje;

43. primena, kad 2019 m. COMM GD dirbo 813 darbuotojų ir jis administravo 5,3 proc. viso Parlamento biudžeto;

44. mano, kad informuoti Sąjungos piliečius apie Parlamento veiklos politinį pobūdį ir jo narių atliekamą darbą dabar yra svarbiau nei kuomet anksčiau; remia visas Parlamento ir jo COMM GD pastangas didinti žiniasklaidos, suinteresuotųjų subjektų ir plačiosios visuomenės informuotumą apie Parlamentą, jo įgaliojimus, sprendimus ir vykdomą veiklą; prašo COMM GD toliau dėti pastangas, siekiant didinti Parlamento interneto svetainės prieinamumą, intuityvumą, nuoseklumą ir patogumą naudoti, nes ji padeda priartinti instituciją prie piliečių;

45. pažymi, kad Parlamento Biuras pavedė COMM GD užduotį gerinti visų Sąjungos piliečių informuotumą apie būsimus rinkimus, siekiant didinti demokratinį dalyvavimą; palankiai vertina Parlamento 2019 m. rinkimų ir informavimo kampanijos indėlį užtikrinant didžiausią rinkėjų aktyvumą per 20 metų; pritaria novatoriškai 2019 m. Europos Parlamento rinkimų Parlamento institucinei komunikacijos strategijai, kurios tikslas – didinti informuotumą apie rinkimus ir skatinti balsuoti; pažymi, kad strategija buvo grindžiama ryšių su žiniasklaida stiprinimu ir plėtojimu ir tvirto partnerių tinklo kūrimu; mano, kad labai svarbu, kad Parlamentas su Sąjungos piliečiais nuolat bendrautų įvairiais komunikacijos kanalais ne tik rinkimų metais, bet per visą kadenciją; pabrėžia, kad, siekiant išvengti veiksmų dubliavimo ir veiksmingai naudoti mokesčių mokėtojų pinigus, svarbu užtikrinti sąveiką su esamais kanalais ir stiprinti bendradarbiavimą su Europos Parlamento ryšių biurais;

46. yra labai susirūpinęs dėl interneto svetainės „EP Today“ ir dėl to, kad joje klaidinamai naudojamas Parlamento pavadinimas ir Sąjungos simbolika; nerimaudamas pažymi, kad platformoje „EUvsDesinfo“ nustatyta, jog 99 proc. interneto svetainėje „EP Today“ paskelbtų straipsnių iš tikrųjų buvo perimti iš kitų interneto svetainių, pavyzdžiui, „Voice of America“ ar „Russia Today“; nerimauja dėl to, kad organizacijai „EU DisinfoLab“ atlikus tolesnį tyrimą nustatyta, kad 15 metų buvo sėkmingai vykdoma masinė prieš Sąjungą nukreipta įtakos operacija, apėmusi daugiau kaip 750 netikrų vietos žiniasklaidos priemonių ir daugiau kaip 10 vadinamųjų zombių NVO; yra susirūpinęs dėl to, kad vykdant šią operaciją, kol ji nebuvo nustatyta ir ištirta, buvo sėkmingai kontaktuojama su Parlamento nariais ir jie įtraukiami; ragina Parlamento COMM GD koordinuotai su Europos išorės veiksmų tarnyba ir Komisija imtis veiksmų šiuo klausimu;

47. pažymi, kad iki rinkimų ir per rinkimus visiems atitinkamiems Parlamento suinteresuotiesiems subjektams buvo teikiama naujausia informacija apie subjektų, siekiančių kelti pavojų vienybei ir Europos demokratijai, skleidžiamą dezinformaciją ir keliamas grėsmes Parlamento atžvilgiu; primygtinai ragina Parlamentą imtis tvirtų kovos su dezinformacija veiksmų, reguliariai teikiant informaciją ir perspėjimus, taip pat Parlamento nariams, darbuotojams ir lankytojams rengti atitinkamus mokymus ir informuotumo didinimo renginius; ragina Parlamentą toliau stiprinti išorinę komunikaciją apie savo veiklą;

48. atsižvelgdamas į decentralizuotą rinkimų kampaniją, primena Europos Parlamento ryšių biurų vaidmenį, nes jie padėjo užtikrinti aktyvesnį bendravimą su piliečiais ir žiniasklaida, tuo tikslu pasitelkiant sustiprintas spaudos grupes ir kaip partnerius suinteresuotuosius subjektus ir informacijos skleidėjus, kad būtų galima informuoti naujus rinkėjus, visų pirma, jaunąją kartą; ragina tęsti aktyvią ryšių biurų valstybėse narėse veiklą per visą kadenciją;

49. reiškia susirūpinimą dėl Europos duomenų apsaugos priežiūros pareigūno (EDAPP) atlikto tyrimo dėl to, kaip Parlamentas, vykdydamas veiklą, susijusią su 2019 m. Europos Parlamento rinkimais, asmens duomenims tvarkyti naudojosi Jungtinėse Amerikos Valstijose įsteigtos politinių kampanijų organizavimo įmonės paslaugomis; pažymi, kad, atlikęs Parlamento naudojimosi įmonės „NationBuilder“ paslaugomis tyrimą, EDAPP pirmą kartą Sąjungos institucijai skyrė papeikimą dėl Reglamento (ES) 2018/1725 29 straipsnio pažeidimo, susijusį su įmonės „NationBuilder“ pasitelktų pagalbinių duomenų tvarkytojų atranka ir patvirtinimu; be to, pažymi, kad vėliau, kai Parlamentas per EDAPP nustatytą terminą nepaskelbė reikalavimus atitinkančios interneto svetainės „thistimeimvoting“ privatumo politikos, EDAPP pateikė antrą papeikimą; su džiaugsmu pažymi, kad abiem atvejais Parlamentas ėmėsi veiksmų laikydamasis EDAPP rekomendacijų; pritaria EDAPP pareiškimams dėl manipuliavimo internete keliamos grėsmės ir dėl to, kad demokratijai užtikrinti būtinos griežtos duomenų apsaugos taisyklės, ypač skaitmeniniame amžiuje;

50. atkreipia dėmesį į įvairius 2019 m. išlaidų punktus ir toliau pateikiamą jų suskirstymą: Išlaidų punktas 2019 m. išlaidos Personalo išlaidos 24 293 036 EUR Pastatų išlaidos 11 051 311 EUR Saugumo išlaidos 1 586 598 EUR Komunikacijos išlaidos 11 906 438 EUR Iš viso 49 137 382 EUR

51. pažymi, kad 2019 m. vasario 11 d. posėdyje Biuras patvirtino, jog Parlamento biuras Londone tęs veiklą; pažymi, kad 2020 m. spalio 5 d. Biuras patvirtino, jog 2020 m. pabaigoje bus uždaromas atstovybės biuras Edinburge; pripažįsta, jog Europos Parlamento ryšių biuro Jungtinėje Karalystėje, taip pat Europos Sąjungos delegacijos Jungtinėje Karalystėje vaidmuo Parlamentui išliks labai svarbus, kad jis galėtų teikti paslaugas su delegacijomis Jungtinėje Karalystėje besilankantiems Parlamento nariams ir kad būtų užtikrintas tolesnis bendravimas su tos šalies piliečiais, pilietine visuomene, vyriausybe, parlamento bendruomene ir žiniasklaida; šiuo atžvilgiu pažymi, kad ryšių biuras Jungtinėje Karalystėje bendradarbiauja su Europos Sąjungos delegacija, remiantis atitinkama Parlamento ir Europos Sąjungos išorės veiksmų tarnybos kompetencija; primena, kad Parlamento darbuotojų statusas ir autonomija Jungtinėje Karalystėje turėtų būti užtikrinti laikantis nustatyto sėkmingo Vašingtono biuro modelio; todėl apgailestauja, kad Jungtinės Karalystės vyriausybė atsisakė pripažinti visateisį diplomatinį Europos Sąjungos ambasadoriaus Jungtinėje Karalystėje statusą; ragina Biurą ir Europos Sąjungos išorės veiksmų tarnybą kartu su Didžiosios Britanijos valdžios institucijomis surasti praktinį sprendimą, kaip ryšių biure Londone dirbantiems Parlamento darbuotojams suteikti diplomatinį statusą;

52. primena jau praėjusiais metais išreikštą susirūpinimą dėl 2019 m. vasario 11 d. Biuro sprendimo dėl Parlamento paramos Europos Sąjungos misijai ASEAN Džakartoje, Europos Sąjungos delegacijai Afrikos Sąjungoje Adis Abeboje ir Europos Sąjungos delegacijai Jungtinėse Tautose Niujorke; pabrėžia, kad bet koks naujas sprendimas turi būti grindžiamas išsamia sąnaudų ir naudos analize, ir dar kartą pabrėžia, kad, atsižvelgiant į šios Parlamento paramos specifinį pobūdį, Parlamento Biudžeto kontrolės komitetui turėtų būti pateikta atitinkama išsami informacija; apgailestauja, kad dar neparengti išmatuojami rodikliai metiniams veiklos rezultatams pagal Parlamento strateginio planavimo, stebėsenos ir ataskaitų teikimo ciklą įvertinti; prašo generalinio sekretoriaus skubiai atlikti šį vertinimą ir pateikti jį Parlamento Biudžeto komitetui ir Biudžeto kontrolės komitetui, kai tik jis bus parengtas;

53. pabrėžia, kad Parlamente reikia atgaivinti diskusijų kultūrą; palankiai vertina sprendimą reikalauti, kad Parlamento nariai kalbas sakytų iš tribūnos, atgręžtos į klausytojus; mano, kad diskusijų kultūrą taip pat galima ugdyti suteikiant pakankamai laiko keistis argumentais ir kontrargumentais, pavyzdžiui, pailginant pagal mėlynosios kortelės procedūrą suteikiamą laiką;

Finansuojamos lankytojų grupės

54. palankiai vertina tai, kad Parlamentas deda daug pastangų, siekdamas išplėsti ir pagerinti lankytojams teikiamas paslaugas; džiaugiasi įspūdingu daugiau nei 1,5 mln. lankytojų visose Parlamento patalpose 2019 m. skaičiumi ir tuo, kad, palyginti su 2018 m., jaunimo apsilankė 26 proc. daugiau;

55. su pasitenkinimu pažymi, kad, 2017 m. sausio mėn. įsigaliojus naujoms Biuro taisyklėms dėl lankytojų grupių priėmimo, 2019 m. atliktas lankytojų grupių auditas ir kad 2019 m. gruodžio mėn. COMM GD pasiūlyti veiksmų planai, kuriais siekiama patobulinti valdymo ir kontrolės sistemą bei reglamentavimo nuostatas, taikomas kompensuojant su lankytojų grupėmis susijusias išlaidas; vis dėlto pažymi, kad neturėtų būti pamirštas lankytojų grupių tikslas, t. y. piliečius artimiau supažindinti su Parlamentu, informuoti apie jo darbą, bendradarbiavimą su kitomis Sąjungos institucijomis, Sąjungos veikimą ir jos aplinką, įskaitant supažindinimą su miestais, kuriuose yra institucijos;

56. atkreipia dėmesį į tai, kad persvarstytos taisyklės, reglamentuojančios finansinių išmokų mokėjimą finansuojamoms lankytojų grupėms, įsigaliojo 2017 m. sausio 1 d.; primena, kad, laikantis šiose taisyklėse įtvirtinto ne pelno principo, frakcijų vadovai privalo grąžinti visas nepanaudotas lėšas, Parlamento tarnyboms patikrinus finansinę deklaraciją; siekia geresnio patikinimo, kad finansuojamų lankytojų grupių administravimas, taip pat išlaidų, susijusių su neįgaliais lankytojais, kompensavimo procedūra, būtų vykdomi griežtai laikantis taikomų taisyklių; pakartoja savo raginimą panaikinti galimybę grupių vadovais skirti akredituotus padėjėjus siekiant finansinę atsakomybę už finansuojamus lankytojų grupių apsilankymus priskirti tik tos grupės nariams arba specialistams, t. y. mokėjimų tarpininkams ar kelionių agentūroms;

57. primena, kad 2019 m. Parlamento vidaus auditorius pradėjo naujų taisyklių įgyvendinimo auditą, ir kad savo 2020 m. baigtose rengti išvadose vidaus auditorius pažymėjo, jog lankytojų grupėms skirtos finansinės išmokos turėtų labiau atitikti faktiškai šių grupių patirtas išlaidas, kad ex ante kontrolė, kai išmokama pirma išmoka, turėtų būti griežtesnė, ir kad dabartinė ex post kontrolės sistema turėtų būti sugriežtinta; pakartoja, kad, vertinant esamas procedūras ir rengiant griežtesnę ex ante kontrolės tvarką, reikėtų atsižvelgti į vidaus auditoriaus išvadas, kad nebūtų galimybės nekontroliuojamai kaupti pinigus; prašo papildomai įvertinti esamą ex post kontrolės lygį;

58. atkreipia dėmesį į tai, kad priimant finansuojamas neįgalių lankytojų grupes gali atsirasti papildomų išlaidų ir kad todėl reikalingi didesni finansiniai įnašai, taigi rekomenduoja Biurui išnagrinėti galimybę skirti daugiau lėšų visoms reikalavimus atitinkančioms su tokiomis grupėmis susijusioms išlaidoms padengti;

59. pritaria Briuselyje veikiančio Parlamentariumo, kuriame 2019 m. apsilankė 307 105 lankytojai, t. y. kur kas daugiau nei 2018 m., ir Europos istorijos namų, kuriuose 2019 m. apsilankė 199 256 lankytojai, t. y. 21 proc. daugiau nei 2018 m., veiklai; džiaugiasi sėkminga centrų „Europa Experience“ Berlyne, Liublianoje, Strasbūre, Helsinkyje, Kopenhagoje ir Taline veikla; pažymi, kad Parlamento tarnybos sudarė bendrą darbo programą, kuria siekiama, kad iki 2024 m. centrai „Europa Experience“ būtų įkurti visose valstybėse narėse;

Pastatai

60. primena, kad 2019 m. INLO GD dirbo 609 darbuotojai ir jis administravo 12,6 proc. viso Parlamento biudžeto;

61. žino, kad 2019 m. kovo 11 d. Biuras pritarė naujam požiūriui į būsimus nekilnojamojo turto rinkos pasiūlymus Europos Parlamento ryšių biurams ir centrų „Europa Experience“ patalpoms keliose valstybėse narėse;

62. supranta pastatų politikos svarbą ir, visų pirma, kad svarbu pabaigti pastato „Montoyer 63“ Briuselyje, kuris pradėtas naudoti 2019 m., įrengimo darbus ir Konrado Adenauerio pastato Liuksemburge projektą, jį planuojama užbaigti iki 2023 m. birželio mėn. pabaigos; supranta, kad 2019 m. Biudžeto komitetas suteikė leidimą atlikti kaupiamąjį perkėlimą, siekiantį 31 mln. EUR, išankstiniam projekto finansavimui, į kurį neįtrauktos projekto valdymo išlaidos, finansinės išlaidos, sertifikuotų įstaigų išlaidos ir kt.; apgailestauja dėl su statybų vėlavimu susijusio išlaidų padidėjimo ir pažymi, kad reikėjo sudaryti sandorius su statybų bendrovėmis (atsižvelgiant į projekto vėlavimą), kad būtų išvengta tolesnio vėlavimo ir išlaidų (nuo 5 iki 15 proc. sutarties sumos);

63. pažymi, kad 2018 m. balandžio mėn. Biuro patvirtintoje naujoje pastatų strategijoje laikotarpiui po 2019 m. dėmesys telkiamas į pakankamai nepatenkintus poreikius, įskaitant patalpų pritaikymą pagal posėdžių tendencijų pokyčius (posėdžių salių, konkrečiai pritaikytų trišalio dialogo posėdžiams teisėkūros klausimais, įrengimas), įsiliejimą į vietos bendruomenę ir artimesnį bendravimą su piliečiais, Europos Parlamento ryšių biuruose kuriant centrus „Europa Experience“, tolesnį Parlamento pastatų saugumo stiprinimą ir jų renovaciją, Parlamento centrinių pastatų sujungimo problemos išsprendimą, prioritetą teikiant pastatų įsigijimui, o ne nuomai;

64. reiškia susirūpinimą dėl 2018 m. su vidaus auditoriumi sutartų ir nebaigtų veiksmų dėl esminės likutinės rizikos, susijusios su pastatų priežiūra, renovacija ir eksploatavimu; ragina Biurą patvirtinti išsamią techninės priežiūros politiką ir apie tai informuoti biudžeto įvykdymą tvirtinančią instituciją; palankiai vertina tai, kad palaipsniui nutraukiamos sutartys dėl valdymo, kai jį vykdo išorės subjektai, funkcijų, ir dėl to sutaupytas lėšas;

65. pažymi, kad šiuo metu baigiamas didžiausio Parlamento pastatų projekto – Konrado Adenauerio pastato Liuksemburge išplėtimo – pirmasis etapas, apimantis rytinį priestatą; pažymi, kad bokšte Parlamento darbuotojai dirba nuo 2019 m. rudens, ir kad planuojama, jog į likusią rytinio priestato dalį darbuotojai persikels palaipsniui, pradedant nuo 2020 m. lapkričio mėn.; pažymi, kad pastato vakarinio priestato statybos darbai turėtų būti pradėti 2020 m. pabaigoje, juos planuojama baigti iki 2023 m.;

66. atkreipia dėmesį į didelę Parlamento infrastruktūrą, kuri gali būti suskirstyta taip: Pastatai Briuselyje Pastatai Liuksemburge Pastatai Strasbūre 11 nuosavų pastatų 2 nuosavi pastatai 5 nuosavi pastatai 4 nuomojami pastatai 3 nuomojami pastatai 659 092 m2 343 879 m2 344 283 m2 EP ryšių biurai ir atstovybės biuras Iš viso 37 nuosavi pastatai 12 nuomojami pastatai 25 plotas 28 383 m2

67. primena, kad 2020 m. Parlamentas paskelbė tarptautinį architektūros konkursą numatydamas dvi galimybes – atlikti visapusišką Paulio-Henri Spaako pastato renovaciją, laikantis aplinkosaugos reikalavimų, arba jį rekonstruoti; pabrėžia, kad, vykdant renovaciją ir (arba) rekonstrukciją, pagrindiniai kriterijai, į kuriuos turėtų būti atsižvelgiama, yra išlaidų efektyvumas ir energijos vartojimo efektyvumas; tikisi, kad kuo greičiau bus atliktas išsamus ir viešas atrinkto pasiūlymo išlaidų ir energijos vartojimo efektyvumo vertinimas, atsižvelgiant į tai, kad preliminaraus projekto santrauka (konkursą laimėjęs architektas ją turi parengti 2021 m.) turi būti pristatyta Parlamento Biudžeto komitetui ir Biudžeto kontrolės komitetui; prašo, kad atliekant renovaciją arba rekonstrukciją būtų atsižvelgta į dabartinius Parlamento poreikius, aprašytus atnaujintoje pastatų strategijoje laikotarpiui po 2019 m.; pabrėžia, kad atliekant renovaciją arba rekonstrukciją taip pat turėtų būti atsižvelgiama į dabartinius Parlamento narių ir darbuotojų poreikius, susijusius su naujausiais apribojimais ir naujais sveikatos ir saugumo reikalavimų pakeitimais;

68. atkreipia dėmesį į 2019 m. lapkričio 25 d. Biuro sprendimą iki šios kadencijos pabaigos (2024 m.) įrengti lankytojams skirtus centrus „Europa Experience“ visose valstybėse narėse, taip pat į dabartinę šio sprendimo įgyvendinimo padėtį; ragina generalinį sekretorių reguliariai informuoti Parlamento Biudžeto komitetą ir Biudžeto kontrolės komitetą apie įgyvendinimo padėtį;

69. palankiai vertina tai, jog Parlamentas yra įsipareigojęs vykdyti būtinus savo pastatų pritaikymo ir renovacijos darbus, kad būtų sukurta visiems naudotojams prieinama ir Sąjungos standartus bei nacionalines teisines sistemas atitinkanti aplinka; pabrėžia, kad Strasbūre jau pradėti darbai siekiant pagerinti prieinamumą neįgaliesiems ir riboto judumo asmenims ir kad projektai bus tęsiami Briuselyje ir Strasbūre, taip pat šešiuose Europos Parlamento ryšių biuruose; prašo tęsti tokius renovacijos darbus visuose kituose Parlamento pastatuose, įsipareigojant patenkinti funkcinius apstatytos aplinkos prieinamumo reikalavimus, nustatytus Direktyvos (ES) 2019/882 ( 4 ) III priede, ir remiantis atitinkamais tarptautiniais ir Europos standartais siekiant laikytis šių reikalavimų viešųjų pirkimų procedūrose, kad neįgalūs ir riboto judumo Parlamento nariai, darbuotojai ir lankytojai galėtų patekti į pastatus ir naudotis jų infrastruktūra tokiomis pačiomis sąlygomis kaip ir kiti asmenys, laikantis Jungtinių Tautų neįgaliųjų teisių konvencijoje nustatytų įpareigojimų; pažymi, kad reikėtų skirti lėšų šioms priemonėms ir (arba) išlaidoms pakankamai finansuoti;

70. reiškia susirūpinimą dėl to, kad nuo 2017 m. Parlamento narių biuruose Briuselyje ir Strasbūre šilto vandens tiekimas buvo nutrauktas ir vis dar neatnaujintas; pažymi, kad sprendimą nutraukti šilto vandens tiekimą Parlamento narių biuruose Briuselyje ir Strasbūre 2017 m. spalio 24 d. priėmė kvestoriai dėl senstančiose ir gendančiose pastatų hidraulinėse sistemose esančių kenksmingų legionelių keliamos grėsmės sveikatai; pažymi, kad pagrindinė šilto vandens tiekimo Parlamento pastatuose atkūrimo problema susijusi su tuo, kad norint kruopščiai išvalyti visus senus vamzdžius, įskaitant tam tikrus užaklintus vamzdžius, reikėtų nutraukti jų visų eksploatavimą, ir kad, norint imtis tokio itin didelio masto projekto, reikia atlikti išsamią galimybių analizę, atsižvelgiant į perkraustymo, darbuotojų perkėlimo, dulkių bei triukšmo poveikį Parlamento narių teisėkūros veiklai; primygtinai ragina INLO GD ir toliau įgyvendinti pakaitines priemones;

71. pažymi, kad, siekiant sudaryti sutartis dėl naujų banko paslaugų, 2019 m. buvo paskelbtas pirmasis kvietimas teikti pasiūlymus, tačiau tik vienas bankas nusprendė pateikti pasiūlymą dėl anksčiau užimamos erdvės; pažymi, kad 2020 m. buvo paskelbtas antras kvietimas teikti pasiūlymus dėl kitų dviejų bankininkystės paslaugoms skirtų erdvių, tačiau negauta jokių pasiūlymų; apgailestauja, kad banko ING skyrius veikė tik pirmuosius du dabartinės Parlamento kadencijos mėnesius – laikotarpiu, kurį buvo atidarytos daugumos iš naujų išrinktų Parlamento narių ir pasamdytų akredituotų padėjėjų sąskaitos, o paskui buvo uždarytas; pažymi, kad prekybos centras taip pat nusprendė nepratęsti koncesijos sutarties, tačiau palankiai vertina tai, kad bus sudaryta koncesijos sutartis dėl būsimos maisto produktų parduotuvės Altiero Spinelli pastato pirmame aukšte; prašo administracijos peržiūrėti komercinės koncesijos sutarčių sąlygas ir padidinti jų patrauklumą, kad būtų galima pritraukti kokybiškų paslaugų teikėjus;

72. reiškia susirūpinimą dėl pastato „Trèves 1“, nes jame teikiama nepakankamai paslaugų; ragina Parlamentą pirmiausia išnagrinėti sprendimus, kaip užtikrinti, kad šis pastatas būtų veiksmingai sujungtas su pagrindiniais Parlamento pastatais, kuriuose vykdoma didžioji dalis Parlamento veiklos;

73. atkreipia dėmesį į naujausius žiniasklaidos pranešimus, kad termovizorius, Parlamento patalpose naudojamus visų į Parlamento patalpas patenkančių asmenų temperatūrai matuoti, gamina įmonė „Hikvision“, kuri kameras gamina Kinijos Sindziango provincijai ir jas iš Kinijos importuoja ( 5 ) ; primena, kad įmonė „Hikvision“ buvo apkaltinta stebėjimo įrangos tiekimu šioje provincijoje esančioms internuotų asmenų stovykloms ( 6 ) ; pažymi, kad kyla nepriimtina rizika, jog įmonė „Hikvision“, vykdydama veiklą Sindziange, prisideda prie didelių žmogaus teisių pažeidimų; primena, kad Ilhamui Tohti už jo pastangas ginti uigūrų teises Kinijoje Parlamentas 2019 m. skyrė Sacharovo premiją už minties laisvę; todėl mano, kad nepriimtina Parlamento patalpose naudoti šio tiekėjo termovizorius; ragina generalinį sekretorių nutraukti su įmone „Hikvision“ sudarytą sutartį ir iš Parlamento patalpų pašalinti visus įmonės „Hikvision“ termovizorius; pabrėžia, kad ateityje Parlamento administracija, atrinkdama įrangos tiekėjus, turi būti apdairesnė;

Saugumas ir sauga

74. primena, kad 2019 m. Apsaugos ir saugumo generaliniame direktorate (SAFE GD) dirbo 770 darbuotojų ir jis administravo 1,5 proc. viso Parlamento biudžeto;

75. palankiai vertina tai, kad nuo 2015 m. Parlamento patalpose nebuvo didelių saugumo incidentų; vis dėlto reiškia susirūpinimą dėl bendro Parlamento narių, frakcijų sekretoriato darbuotojų ir akredituotų Parlamento narių padėjėjų, kurie buvo apvogti Parlamento patalpose, skaičiaus; pažymi, kad bendra apskaičiuota pavogtų daiktų vertė, kuri siekia maždaug 60 000 EUR per metus, iš esmės nesikeitė pastaruosius trejus metus; tikisi, kad saugumas bus nuolat didinamas;

76. atkreipia dėmesį į 2020 m. liepos 22 d. Biuro posėdyje patvirtintus neatidėliotinus veiksmus, įskaitant informuotumo didinimo kampaniją, vertingos IT įrangos apsaugą, išankstinę informaciją apie priežiūros darbus ir atskirų kiekvieno aukšto visrakčių suteikimą, griežtai ribojant jų platinimą; tačiau nepritaria konkretiems pranešimams ir bendro pobūdžio informavimo kampanijai prieš įsilaužimus Parlamento pastatuose, nes atrodo, kad ji kaltina Parlamento narius ir darbuotojus, o ne platina praktines saugumo rekomendacijas; tikisi, kad Parlamentas apsvarstys ilgalaikes vagysčių prevencijos priemones, be visų siūlomų, taip pat nustatant skirtingus teisės patekti į Parlamento patalpas lygius, išplečiant apsauginės vaizdo stebėjimo sistemos aprėptį ir imantis kitų veiksmų, susijusių su raktų valdymo politika, įskaitant galimybę įrengti elektronines durų spynas, atitinkamai atsižvelgiant į būtiną reikiamų investicijų ir faktinės pavogtų daiktų vertės proporcingumą, taip pat į privatumo apsaugą;

77. primygtinai ragina įgyvendinti riboto judumo asmenims ar neįgaliesiems skirtą vidaus evakuacijos įvykus avarijai strategiją;

78. palankiai vertina priemones, skirtas Parlamento pastatų saugumo didinimui, visų pirma išorės paslaugų teikėjų darbuotojų saugumo patikras ir bendrų apsaugos paslaugų teikimo Liuksemburge internalizavimą, kurį Biuras patvirtino 2012 m., tačiau jis užstrigo dėl naujo II K. Adenauerio pastato statybos darbų; pabrėžia, kad vienas iš susirūpinimą keliančių dalykų yra atvejai, kai smurtaujantys protestuotojai valstybėse narėse patenka į viešąsias institucijas ir kelia grėsmę darbuotojams ir nariams, todėl ragina SAFE GD įvertinti dabartines saugos priemones ir pateikti rekomendacijų, kaip jas toliau patobulinti;

79. pritaria tarpinstituciniam bendradarbiavimui saugumo srityje, įskaitant pasirašytą susitarimo memorandumą dėl Belgijoje esančiose Sąjungos institucijose dirbančių išorės paslaugų teikėjų darbuotojų saugumo patikrų, tarpinstitucinės darbo grupės, atsakingos už Parlamento ryšių biuruose ir Komisijos atstovybėse valstybėse narėse įgyvendinamų saugumo priemonių suderinimą, sukūrimą, Sąjungos institucijų saugumo tarnybų šiuo metu kartu atliekamą analizę, kuria siekiama nustatyti tvirtesniam bendradarbiavimui tinkamiausias sritis bei tokio galimo bendradarbiavimo mastą, įskaitant galimybę tam tikromis paslaugomis naudotis bendrai, ir surinkti apie tai informaciją, taip pat teigiamai vertina tarpinstitucinio leidimo įeiti į pastatus kūrimo pažangą;

80. su džiaugsmu atkreipia dėmesį į pradėtas pirkimo procedūras, siekiant įdiegti automatinę transporto priemonių atpažinimo sistemą visuose automobilių stovėjimo aikštelių įvažiavimo ir išvažiavimo taškuose, ir į persikraustymą į K. Adenauerio II pastatą;

81. vis dėlto primena, kad atvirumas visuomenei yra Parlamento skiriamasis ženklas ir kad reikia toliau užtikrinti tinkamą pusiausvyrą ir būtino lygmens saugumą;

Kibernetinis saugumas ir IRT saugumas

82. primena, kad 2019 m. Naujovių ir technologinės pagalbos generaliniame direktorate (ITEC GD) dirbo 480 darbuotojų ir jis administravo 6 proc. viso Parlamento biudžeto;

83. primena, kad vidaus audito tarnyba atliko konsultavimo užduotį, susijusią su dideliu 2017 m. įvykusiu IT incidentu ir jo poveikiu veiklos tęstinumui, ir kad pateiktos trys rekomendacijos dėl papildomos Parlamento IRT infrastruktūros apsaugos, svarbių ir esminių informacinių sistemų sąrašo papildymo ir kartu aiškesnio funkcijų ir išteklių sąsajos nustatymo, taip pat išteklių priklausomybės dokumentavimo, ir pabrėžtas poreikis užtikrinti aukštesnės pakopos nuomojamų patalpų, kuriose laikoma Parlamento kompiuterinė įranga Briuselyje, sertifikavimą;

84. supranta, kokios svarbios yra išskirtinės prieigos teisės vykdant techninę priežiūrą ir plėtros darbus; ragina ITEC GD nustatyti aiškias prieigos prie tokių privilegijuotų paskyrų teisių suteikimo kontrolės taisykles ir peržiūrėti vadinamųjų supernaudotojų teisių suteikimo tvarką;

85. pritaria naujo duomenų centro projekto inicijavimui, siekiant pakeisti pasenusį II pakopos Huizingeno duomenų centrą IV pakopos duomenų centru, kurio reikia IRT saugumui, atsparumui ir tęstinumui padidinti;

86. remia Parlamento pastangas 2019 m. mažinti kibernetinio saugumo grėsmes, be kita ko, Parlamento kibernetinio saugumo sistemos nustatymą ir paskelbimą, sistemingą naujų konfidencialioms reikmėms skirtų taikomųjų programų vertinimą kibernetinio saugumo požiūriu ir kasmetinį skverbimosi iš interneto testavimą; prašo tęsti rizikos nustatymo ir mažinimo darbus ir įdiegti rizika pagrįstą valdymą; ragina ITEC GD gerinti veiklos atkūrimo pajėgumus ir įgyvendinti reagavimo į kibernetinio saugumo incidentus planą;

87. pabrėžia Parlamento įpareigojimą tiesiogiai valdyti savo ypatingos svarbos infrastruktūros objektus ir neskelbtinus, konfidencialius duomenis ar bent jau tiesiogiai kontroliuoti jų valdymą; paveda administracijai vykdyti minėtą įpareigojimą;

88. primena laisvo naudojimo ir atvirojo kodo programinės įrangos pridėtinę vertę didinant saugumą, nes naudodamasis tokia įranga Parlamentas gali nustatyti ir pašalinti trūkumus, išlaikyti duomenų kontrolę duomenis saugodamas savo serveriuose ir kurdamas savo specifikacijomis grindžiamus sprendimus ir kartu išvengti susisaistymo su pardavėju;

89. primena, kad, svarstydamas naujas vidaus taikomąsias programas, jis pirmenybę teikia nemokamos ir atvirojo kodo programinės įrangos sprendimams, palyginti su nuosavybiniais sprendimais; prašo už IRT atsakingoms tarnyboms pranešti apie atvejus, kai pasirenkami ne atvirojo kodo sprendimai;

90. pripažįsta informacijos saugumui ir privatumui kylančią riziką, kai Parlamento nariai ir darbuotojai, dalydamiesi neskelbtinais duomenimis, naudojasi nuo trečiųjų šalių priklausomais sprendimais, o Parlamentas negali kontroliuoti, kaip tokie duomenys tvarkomi; vadovaudamasis Biuro patvirtintomis kibernetinio saugumo strateginėmis gairėmis ir siekdamas pagerinti šią padėtį, prašo Parlamento apsvarstyti galimybę savo serveriuose laikyti savus atviruoju kodu grindžiamus ir saugius virtualiems susitikimams ir tikralaikiams pokalbiams skirtus sprendimus, kaip dabar daro pagrindinės valstybių narių institucijos, pavyzdžiui, Prancūzijos centrinė administracija ir Vokietijos ginkluotosios pajėgos;

91. gerai vertina ITEC GD pastangas dalį savo ekspertinių žinių ir išteklių kibernetinio saugumo srityje telkti pasinaudojant Europos institucijų, įstaigų ir agentūrų kompiuterinių incidentų tyrimo tarnyba (CERT-EU);

Technologijos, skaitmeninimas ir inovacijos

92. palankiai vertina tai, kad 2019 m. sėkmingai užbaigta kurti Parlamento finansų valdymo sistema, ji pradėjo veikti 2020 m. finansiniais metais; reiškia susirūpinimą dėl pasenusios aparatinės įrangos ir ragina tęsti IT modernizavimą, atnaujinant pasenusią aparatinę įrangą, ir toliau įgyvendinti strateginius projektus e. Parlamento, mobiliosios aplinkos Parlamento nariams ir darbuotojams srityse;

93. pažymi, kad Parlamento darbuotojų darbo užmokesčio kategorijų atnaujinimo procesas nėra automatizuotas ir jos turi būti rankiniu būdu įvedamos į žmogiškųjų išteklių IT sistemas; reiškia susirūpinimą dėl nepagrįstų mokėjimų pagal neteisingą informaciją rizikos, kuri kyla dėl neautomatizuoto mokėjimo proceso; primygtinai ragina Parlamento tarnybas, bendradarbiaujant su kitomis Sąjungos institucijomis, sukurti darnią darbo užmokesčio kategorijų IT sistemą;

94. palankiai vertina tai, kad dedamos didelės pastangos siekiant nuolat investuoti į finansinių procesų skaitmeninimą, taip pat sklandžiai ir sėkmingai įdiegtą ir nuo 2019 m. lapkričio mėn. naudojamą naują finansų valdymo ir apskaitos sistemą (SAP), skirtą visoms su biudžeto vykdymu susijusioms operacijoms, patvirtintą patikimų administracinių paslaugų platformų (angl. „Blue-Chip hubs for administrative services“) strategiją, kuria siekiama pagerinti klientų aptarnavimą ir administracinį veiksmingumą, ir 2019 m. birželio 17 d. Biuro sprendimą pradėti centrinio lankomumo registro automatizavimo procesą, taip pat e. portalo, kaip vienos bendros prieigos Parlamento nariams, funkcijų išplėtimą, kad nariai galėtų tvarkyti savo finansines ir socialines išmokas;

95. ragina tobulinti dabartinę su IT susijusių problemų stebėjimo ir sekimo sistemą tarp Parlamento tarnybų vykdomųjų padalinių siekiant padidinti veiksmingumą ir skaidrumą; pabrėžia, kad Parlamento nariams ir jų biurams teikiant pagalbą vietoje su IT susijusios problemos dažniau išsprendžiamos greičiau ir veiksmingiau negu teikiant pagalbą telefonu;

96. prašo užtikrinti, kad būtų imtasi tinkamų saugumo priemonių įdiegiant Parlamentui skirtus debesijos sprendimus, bet kita ko, ir tuomet, kai jais užtikrinama jo institucinis suverenumas; pabrėžia, kad pastarasis turėtų būti garantuotas užtikrinant tokius aspektus kaip duomenų nuosavybė, duomenų vietos nustatymas Sąjungos teritorijoje, nesusisaistymas su pardavėju ir naudojimasis kelių pardavėjų siūlomais sprendimais, sudarant sąlygas darbo krūvį ir duomenis sklandžiai perkelti tarp skirtingų mišriosios debesijos lygmenų (patalpose, privačioje ir viešojoje debesijoje), taip pat tarp debesijos paslaugų teikėjų, kai pasikeičia poreikiai, o ne tik nustojant naudotis debesijos paslaugomis, kad būtų galima užtikrinti didesnį lankstumą ir daugiau duomenų panaudojimo galimybių, kaip praėjusiais metais susitarė IRT inovacijų strategijos darbo grupė ir patvirtino Biuras;

97. primena, kad šiuos politiniu požiūriu svarbius debesijos politikos reikalavimus, t. y. dėl aukščiausiu lygmeniu priimamo sprendimo dėl duomenų, kurie gali būti perkeliami į debesiją ir kurie ne, kategorijų, dėl suverenios debesijos (angl. „sovereign cloud“) apibrėžties ar dėl paslaugų teikėjų pasirinkimo, išreiškė Parlamento pirmininko pavaduotojai ir kad Biuras, tvirtindamas debesijos politiką ir prieš pasirašydamas bet kokią sutartį su debesijos paslaugų teikėju, turi į juos atsižvelgti;

98. prašo užtikrinti Parlamento narių ir padėjėjų teisę naudotis laisvo naudojimo ir atvirojo kodo biuro programine įranga;

99. primena būtinybę turėti patogesnį naudoti, sistemingesnį ir labiau suderintą metodą, pagal kurį būtų galima su viešuoju interesu susijusius duomenis rengti atviru, kompiuterio skaitomu, vartotojams lengvai prieinamu ir pakartotinai naudojamu formatu ir juos konvertuoti į tokį formatą; pakartoja, kad Parlamentui svarbu turėti savo atvirųjų duomenų politiką; prašo atitinkamų tarnybų pateikti Biurui projektą, kad šis jį patvirtintų;

100. primena, kad pagrindinis debesijos strategijos principas yra apsaugoti informaciją ir saugoti duomenis, o tam reikia suskirstyti duomenis į specialias kategorijas, remiantis duomenų apsaugos ir saugumo vertinimais; prašo Biuro, atsižvelgus į atitinkamų tarnybų atliktą rizikos analizę, patvirtinti duomenų ir taikomųjų programų, kurias galima perkelti į debesiją ir kurios turėtų būti saugomos tik Parlamente, kategorijas;

101. primena būtinybę nesusisaistyti su debesijos paslaugų pardavėjais ir užtikrinti didesnį saugumą, kai įmanoma naudojantis atvirojo kodo programine įranga ir atviraisiais standartais;

102. prašo savo administracijos Parlamento interneto svetainėje sukurti erdvę, kurioje būtų pateikiami kiekvieno Parlamento nario balsavimo plenariniame posėdyje rezultatai ir būtų galima pamatyti ir palyginti, kaip balsai pasiskirsto pagal frakcijas ir Parlamento narių pilietybę; ragina atitinkamas tarnybas išnagrinėti galimybę ir pamėginti asmeniniame savanoriškai pasisiūliusių Parlamento narių puslapyje Parlamento interneto svetainėje pateikti informaciją apie jų naujausius komitetuose ir plenariniame posėdyje pasirašytus pakeitimus;

103. palankiai vertina strategiją „Skaitmeninė darbo vieta Parlamento nariams“ (angl. „Digital Workplace4MEP“), kurioje pateikiamas su judumu ir veiksmingumu susijęs sprendimas; mano, kad aukštos kokybės hibridinių prietaisų diegimas padės pasiekti aplinkosaugos vadybos tikslą iki 2024 m. 50 proc. sumažinti sunaudojamo popieriaus kiekį; tikisi, kad juos įdiegus bus sutaupyta daug lėšų, nes palaipsniui bus atsisakoma kitų rūšių įrenginių naudojimo;

104. atkreipia dėmesį į keturis svarbius su Parlamentu susijusius EDAPP atliktus tyrimus, t. y. dėl naudojimosi įmonės „NationBuilder“ paslaugomis asmens duomenims tvarkyti vykdant veiklą, susijusią su 2019 m. Europos Parlamento rinkimais, dėl per EDAPP nustatytą terminą nepaskelbtos reikalavimus atitinkančios interneto svetainės „thistimeimvoting“ privatumo politikos, dėl kūno temperatūros patikrinimų ir dėl laiko koronaviruso testams atlikti rezervavimo interneto svetainės per COVID-19 krizę; pažymi, kad pirmaisiais dviem atvejais Parlamentas ėmėsi veiksmų laikydamasis EDAPP rekomendacijų; primena apie minėtą Parlamento duomenų apsaugos sistemos preliminarią peržiūrą; ragina atitinkamas Parlamento administracijos tarnybas ateityje atsižvelgti į patirtį, susijusią su minėtais tyrimais;

105. pažymi, kad Parlamento patalpose Briuselyje įrengtas belaidis vietinis tinklas (Wi-Fi) dažnai yra nestabilus, todėl virtualiųjų vaizdo skambučių metu nepavyksta užtikrinti sklandžių posėdžių; prašo Parlamentą modernizuoti dabartinę sistemą, kad ji būtų visiškai nuotoliniam Parlamento darbui tinkamo veiksmingumo lygio;

106. palankiai vertina du Europos projektus („Red Flags“ ir DIGIWHIST), kuriuos įgyvendinant didieji duomenys naudojami korupcijai mažinti, ir ragina pereinant prie skaitmeninių technologijų naudotis besiformuojančiomis technologijomis;

Galimybė dalyvauti konkursuose

107. palankiai vertina tai, kad Parlamente pagerinta naudotojų prieiga prie konkursų informacijos; stengiasi toliau stiprinti savo skaitmeninimo procesą, pateikdamas atsakymus į bendrus dažnai užduodamus klausimus, susijusius su viešųjų pirkimų procedūromis, ir užtikrindamas naudotojams patogią prieigą;

108. atkreipia dėmesį į dabartinę e. konkurso priemonę TED, kuri yra viena iš viešųjų pirkimų skaitmeninės pertvarkos proceso dalių, ir pabrėžia būtinybę įtraukti daugiakalbę klausimų ir atsakymų skiltį bei užtikrinti, kad ji būtų laiku atnaujinama;

Besiformuojančios viešųjų pirkimų technologijos

109. pakartoja, kad Parlamentas, siekdamas sudaryti palankesnes sąlygas dalyvauti viešuosiuose pirkimuose ir skatinti skaitmenines technines inovacijas, yra įsipareigojęs palaikyti viešųjų pirkimų skaitmeninę transformaciją; pažymi, kad iš to, jog ITEC GD patvirtino debesijos modelį, matyti, kaip svarbu pradėti nagrinėti besiformuojančių technologijų viešųjų pirkimų srityje teikiamas galimybes;

110. atkreipia dėmesį į tai, kad apskaičiuota prekių ir paslaugų viešųjų pirkimų vertė siekė 2 trln. EUR arba 13,3 proc. BVP ( 7 ) ; pažymi, kad iš 2020 m. atnaujinto tyrimo rezultatų matyti, kaip naujomis technologijomis, pavyzdžiui, blokų grandine, didžiaisiais duomenimis, dirbtiniu intelektu, daiktų internetu, 3D spausdinimu, naudojamasi įvairiems tikslams pasiekti: dirbtinis intelektas ir mašinų mokymasis gali padėti numatyti būsimą paklausą, į kategorijas susiskirstyti viešųjų pirkimų išlaidas, o pokalbių robotas – atsakyti į naudotojų klausimus; be to, pažymi, kad blokų grandinė naudojama siekiant užtikrinti skaidrumą įvairiais viešųjų pirkimų etapais, taip pat kiekvieno susitarimo, kiekvieno proceso ir kiekvieno mokėjimo registravimą skaitmeninėmis priemonėmis bei vieną bendrą duomenų šaltinį; pagaliau pažymi, kad pasitelkiant 3D spausdinimą užtikrinama tiesioginė įvairių dalių gamyba ( 8 ) ; atkreipia dėmesį į tai, kad taikant besiformuojančias technologijas viešųjų pirkimų procedūrose galiausiai stiprinama labai reikalinga viešųjų pirkimų proceso skaitmeninė transformacija;

Skaidrumas

111. su dideliu susirūpinimu pažymi, kad, remiantis Skaidrumo registro praėjusių metų metinėmis ataskaitomis, maždaug pusė visų šio registro įrašų yra neteisingi; nuogąstauja, kad neįmanoma pasiekti šio registro tikslo užtikrinti didesnį interesų grupių atstovų veiklos skaidrumą, jeigu pusėje jo įrašų pateikiama neišsami ar neteisinga informacija; primygtinai ragina Parlamentą ir Komisiją spręsti didelio neteisingų įrašų skaičiaus klausimą, bent laikinai padidinant Skaidrumo registro jungtinio sekretoriato darbuotojų skaičių, sistemingai tikrinti, ar visi įrašai yra teisingi ir išsamūs, ir užtikrinti, kad į registrą būtų įtraukiami tik teisingi įrašai;

112. primena, kad Elgesio kodekso 4 straipsnyje finansinių interesų ir interesų konfliktų klausimais nustatyta, jog Parlamento narių finansinių interesų deklaracijos turi būti teikiamos tikslios; apgailestauja dėl kai kuriais atvejais deklaracijose pateiktos nepakankamai išsamios informacijos apie apmokamą arba neapmokamą papildomą darbą, todėl kyla klausimų, ar galima patikrinti, ar dėl tokio darbo gali atsirasti interesų konfliktų, susijusių su darbu Parlamente; pažymi, kad tais atvejais, kai yra pagrindo manyti, jog pateikta informacija yra pasenusi, Pirmininkas prireikus gali prašyti Parlamento nario per 10 dienų pataisyti deklaraciją; ragina Biurą peržiūrėti deklaracijų formą; ragina šiuo tikslu konsultuotis su atitinkamomis valstybių narių institucijomis, kad būtų galima keistis geriausios patirties pavyzdžiais;

Įdarbinimas

113. primena, kad 2019 m. PERS GD dirbo 459 darbuotojai ir jis valdė 48 proc. viso Parlamento biudžeto;

114. pažymi, kad po 2019 m. rinkimų naujų Parlamento narių dalis per 9-ąją Parlamento kadenciją padidėjo iki 61 proc.; pabrėžia, kad didėjant buvusių Parlamento narių skaičiui generalinis sekretorius ir Biuras turėtų nustatyti griežtas „sukamųjų durų“ reiškinio reglamentavimo taisykles, pagal kurias buvę Parlamento nariai turėtų informuoti Parlamentą apie savo veiklą ir darbą pasibaigus įgaliojimams bent tuo laikotarpiu, per kurį buvusiems Parlamento nariams skiriama pereinamojo laikotarpio pašalpa pasibaigus kadencijai; ragina atlikti nepriklausomą vertinimą, ar dėl tokios veiklos nekyla interesų konfliktų;

115. yra įsitikinęs, kad Parlamento, kaip darbdavio, patrauklumas yra pagrindinis jo sėkmės elementas; yra itin susirūpinęs dėl sunkumų, su kuriais susiduriama siekiant įdarbinti tam tikrų pilietybių darbuotojus ir įdarbinant į tam tikras pareigybes; apgailestauja dėl to, kad Parlamentas yra pernelyg priklausomas nuo išorės ekspertų; atkreipia dėmesį į tai, kad PERS GD šiuo metu įgyvendina projektą „Pritraukti ir išlaikyti talentingiausius“ (angl. Attracting and retaining top talent ), kuriuo siekiama patobulinti Parlamento politiką, skirtą pritraukti ir išlaikyti talentingus darbuotojus bei prisidėti kuriant ilgalaikę strateginę Parlamento viziją dėl ateities profesijų; ragina generalinį sekretorių dėti visas pastangas, kad būtų pagerinta Parlamento darbuotojų įvairovė ir geografinė pusiausvyra proporcingo atstovavimo kiekvienai valstybei narei požiūriu, įskaitant vadovaujamąsias pareigas einančių darbuotojų skaičių, ir įvertinti visas turimas galimybes siekiant padidinti Parlamento kaip darbdavio konkurencingumą ir patrauklumą;

116. yra susirūpinęs dėl nepakankamos Parlamento darbuotojų įvairovės; ragina generalinį sekretorių įvairovės didinimą laikyti prioritetiniu klausimu; atkreipia dėmesį į sunkumus, su kuriais susiduriama siekiant įdarbinti IT ir finansų specialistus ir žemesnio pareigų lygio, visų pirma AST-SC kategorijos, darbuotojus Liuksemburge; pabrėžia, kad siekiant išspręsti šią struktūrinę problemą būtina pradėti taikyti korekcinį koeficientą, kuriuo būtų atsižvelgiama į didesnes pragyvenimo šioje darbo vietoje išlaidas, ir įdarbinti darbuotojus į aukštesnio lygio pareigas, ir atsižvelgdamas į tai, pakartoja savo prašymą Komisijai, išsakytą per 2018 m. biudžeto įvykdymo patvirtinimo procedūrą; atkreipia dėmesį į tai, kad remiantis pirmine faktinės padėties šioje srityje analize, kurią Audito Rūmai pateikė generaliniam sekretoriui, matyti, jog Europos personalo atrankos tarnybos vykdomas atrankos procesas nėra pritaikytas nedideliems, tiksliniams konkursams, kurie yra tinkamiausi, atsižvelgiant į dabartinius Sąjungos institucijų įdarbinimo poreikius; džiaugiasi tuo, kad Parlamentas aktyviai prisideda prie tarpinstitucinių pastangų peržiūrėti tvarką, pagal kurią Europos personalo atrankos tarnyba šiuo metu vykdo konkursus; ragina sukurti naują specialistų įdarbinimo konkursų sistemą ir nustatyti jų atrankos proceso reguliarios peržiūros tvarką; ragina generalinį sekretorių prireikus surengti specialistų įdarbinimo konkursus Parlamente;

117. be to, reiškia didelį susirūpinimą dėl to, kad ITEC GD labai sunku rasti ir įdarbinti pakankamai aukštos kvalifikacijos specialistus, turinčius labai konkretų specifinį pasirengimą, žinių ir patirties; ragina Parlamentą užtikrinti, kad šis prašymas būtų tinkamai perduotas Europos personalo atrankos tarnybai siekiant geriau patenkinti tokius specifinius Sąjungos institucijų poreikius, visų pirma susijusius su Parlamento IRT ekspertinėmis žiniomis kibernetinio saugumo, debesijos kompiuterijos ir dirbtinio intelekto srityse; apgailestauja dėl to, kad Parlamentas pernelyg stipriai kliaujasi išorės konsultantais, ir pabrėžia, jog svarbu, kad ITEC GD tęstų savo strategijos „Išorės konsultantų pakeitimas sutartininkais“ įgyvendinimą siekiant sumažinti Parlamentui kylančią saugumo riziką;

118. primena, kad svarbu užtikrinti teisingą geografinę Parlamento darbuotojų pusiausvyrą; pastebi, kad, atsižvelgiant į darbuotojų skaičiaus iš atitinkamos valstybės narės ir Parlamento narių iš tos pačios valstybės narės skaičiaus santykį, pernelyg didelio arba nepakankamo atstovavimo požiūriu skirtumo tarp valstybių narių senbuvių ir naujų valstybių narių nėra; pažymi, kad penki didžiausio santykio atvejai susiję su darbuotojais, turinčiais Belgijos, Lietuvos, Estijos, Slovėnijos ir Maltos pilietybes, o penki mažiausio santykio atvejai susiję su darbuotojais, turinčiais Lenkijos, Vokietijos, Austrijos, Nyderlandų ir Kipro pilietybę; atkreipia dėmesį į tai, kad šiuo metu Slovėnija ir Lietuva yra tarp septynių valstybių narių, kurių piliečių, užimančių vadovaujamas pareigas, santykis pagal Parlamento narių skaičių yra didžiausias; ragina Parlamentą užtikrinti, kad visų lygių darbuotojai būtų įdarbinami ir paaukštinami atsižvelgiant į gebėjimus, veiksmingumą ir sąžiningumą, nediskriminuojant dėl pilietybės; prašo dėti papildomas pastangas siekiant užtikrinti, kad darbas Parlamente būtų vienodai patrauklus visiems Sąjungos piliečiams;

119. palankiai vertina tai, kad lygių galimybių skatinimas yra viena iš pagrindinių Parlamento žmogiškųjų išteklių politikos dalių; ragina sudaryti palankesnes sąlygas įdarbinti neįgaliuosius ir stiprinti jų integraciją; reiškia savo pasitenkinimą tuo, kad lyčių lygybės veiksmų gairės toliau įgyvendinamos imantis konkrečių veiksmų, ir kad 2020 m. sausio 13 d. Biuras patvirtino tikslus dėl lyčių pusiausvyros einant vyresniosios vadovybės ir vidurinės grandies vadovų pareigas Parlamento sekretoriate, kurie turi būti pasiekti iki 2024 m., t. y. 50 proc. skyrių vadovų ir direktorių moterų bei 40 proc. generalinių direktorių moterų; pabrėžia, kad Biuras turi toliau didinti įsipareigojimą užtikrinti lyčių lygybę ir įsipareigoti iki 2022 m. pasiekti platesnio užmojo tikslus: 50 proc. skyrių vadovų ir direktorių moterų bei 50 proc. generalinių direktorių moterų; ragina Biurą taip pat nustatyti plataus užmojo tikslus, susijusius su žemesnės grandies vadovų pareigomis;

120. pakartoja, kad Biurui aptariant bendruosius klausimus, turinčius įtakos jo įgyvendinamai personalo politikai, labai svarbu išklausyti darbuotojų atstovus, ir dar kartą prašo generalinio sekretoriaus imtis tinkamų priemonių šiam pagrindiniam principui įgyvendinti; pakartoja savo prašymą generaliniam sekretoriui imtis tolesnių priemonių ir per vyresniosios vadovybės paskyrimo procedūras užtikrinti skaidrumą ir sąžiningumą; prašo visapusiškai įgyvendinti priemones, kurių buvo rekomenduota imtis 2018 m. balandžio 18 d. Parlamento rezoliucijoje, visų pirma užtikrinti, kad darbuotojų atstovaujamųjų organų pareigūnai būtų įtraukiami į Parlamento vyresniosios vadovybės atrankos komisijas; be to, ragina užtikrinti nuoseklumą kalbant apie vyresniosios vadovybės pareigybių paskelbimą išorės leidiniuose ir stropumą skelbiant šias pareigas, jei ir kai tik jos atsilaisvina;

121. primena Europos ombudsmeno išvadas ir rekomendacijas sujungtose bylose 488/2018/KR ir 514/2018/K ir ragina generalinį sekretorių toliau tobulinti aukšto rango pareigūnų skyrimo procedūras, siekiant užtikrinti daugiau skaidrumo ir didesnę lygybę; ragina Parlamento administraciją kasmet pateikti aukšto rango pareigūnų paskyrimo ataskaitą;

Darbuotojai, akredituoti Parlamento narių padėjėjai ir vietiniai padėjėjai

122. atkreipia dėmesį į 6 proc. darbuotojų skaičiaus mažinimo tikslą, t. y. į tai, kad 2019 m. Parlamentas savo administracijos etatų plane turėjo panaikinti 59 etatus; pripažįsta, kad tuo pačiu metu didinamas sutartininkų skaičius; įspėja dėl rimtų pasekmių, kurių bet koks administracijai skirto biudžeto ar darbuotojų skaičiaus sumažinimas ateityje gali turėti Europos valstybės tarnybai ir įgyvendinant Sąjungos politiką; yra ypač susirūpinęs dėl neigiamo šio ženklaus darbuotojų skaičiaus sumažinimo vykdant 2014 m. Tarnybos nuostatų reformą poveikio Parlamento veiklos efektyvumui trumpuoju ir ilguoju laikotarpiais, kartu taip pat supranta, kad reikia užtikrinti atsakingą biudžeto valdymą ir atitinkamais atvejais taupyti lėšas; pažymi, kad tam tikrų Parlamento komitetų darbo krūvis ir atsakomybė padidėjo, nes jie dabar yra atsakingi už ES ekonomikos gaivinimo plano „Next Generation EU“ 750 mlrd. EUR lėšų tikrinimą (šios lėšos kartu su 2021–2027 m. daugiametės finansinės programos (DFP) lėšomis siekia 1,8 trln. EUR); yra susirūpinęs dėl atitinkamų komitetų sekretoriatų administracinių personalo pajėgumų trūkumo; ragina iš naujo įvertinti aprūpinimo darbuotojais padėtį;

123. pažymi, kad Audito Rūmai nustatė, jog Sąjungos institucijos mažina pareigūnų, t. y. nuolatinių ir laikinųjų darbuotojų, etatų skaičių ir tuo pačiu metu laipsniškai didina sutartininkų skaičių (2012–2018 m. jis padidėjo 121 proc. ir 2019 m. buvo stebima ta pati tendencija), todėl sutartininkų dalis, palyginti su visais darbuotojais, labai padidėjo; labai apgailestauja dėl to, kad Parlamento administracijoje dirbantys sutartininkai neturi karjeros galimybių; ragina generalinį sekretorių įvertinti riziką, susijusią su tuo, kad įdarbinama vis daugiau sutartininkų, įskaitant pavojų sukurti dviejų pakopų Parlamento aprūpinimo darbuotojais struktūrą; primygtinai tvirtina, kad pagrindines nuolatines pareigas turėtų eiti ir užduotis atlikti nuolatiniai darbuotojai; pažymi, kad Audito Rūmų ataskaitoje dėl 2019 m. Sąjungos biudžeto vykdymo nebuvo nagrinėjama, ar šiuos pakeitimus nulėmė tai, kad Strasbūre ar Liuksemburge dirbantys darbuotojai buvo perkelti į Briuselį; ragina Parlamento žmogiškųjų išteklių skyrių dalytis informacija apie darbuotojus, nuo 2012 m. perkeltus trijose Parlamento darbo vietose, per metinę biudžeto įvykdymo patvirtinimo procedūrą arba pateikiant atitinkamą informaciją Audito Rūmams, kad šie ją įtrauktų į kitas metines biudžeto vykdymo ataskaitas;

124. pabrėžia tai, kad dabartinėse taisyklėse dėl akredituotų padėjėjų sutarties nutraukimo nenumatyta galimybė nutraukti sutartį bendru sutikimu – tai būtų būdas pripažinti specialius politinius Parlamento narių ir padėjėjų santykius, kai abi šalys gali patvirtinti, kad nebėra tarpusavio pasitikėjimo, ir pasinaudoti bendru sprendimu, nepažeidžiant akredituotų padėjėjų socialinių teisių; pažymi, kad šis klausimas buvo pabrėžtas keliuose Parlamento pranešimuose dėl biudžeto įvykdymo patvirtinimo, ir tikisi, kad kuo greičiau bus imamasi veiksmų;

125. pažymi, kad darbuotojai, kurie Sąjungos institucijose dirba mažiau negu 10 metų, negali teikti prašymo Sąjungos pensijai gauti ir turi pervesti savo įmokas į kitą fondą, atitinkantį Parlamento taisykles dėl fondo rūšies ir amžiaus, kurio sulaukus galima gauti pensiją; pažymi, kad daug akredituotų Parlamento narių padėjėjų iš Didžiosios Britanijos negali pervesti lėšų į tam tikrus Jungtinės Karalystės pensijų fondus, nes jie, Parlamento nuomone, neatitinka reikalavimų; prašo generalinio sekretoriaus nedelsiant išnagrinėti šį klausimą siekiant užtikrinti, kad visi darbuotojai galėtų naudotis savo įmokomis;

126. primena, kad Parlamentas yra paraginęs priimti Sąjungos teisės aktus, kuriais darbuotojams būtų suteikiama teisė atsijungti nuo skaitmeninės darbo aplinkos, dėl to nepatiriant neigiamų pasekmių; prašo Parlamento populiarinti šį principą ir, be to, pačiam jį taikyti;

127. yra itin susirūpinęs dėl ilgalaikių laikinojo nedarbingumo atostogų išėjusių darbuotojų skaičiaus, nes kai kurie iš šių atvejų gali būti susiję su pervargimu ir sutrikusia profesinio ir asmeninio gyvenimo pusiausvyra; ragina administraciją ir frakcijų vadovus aktyviai domėtis susijusiais darbuotojais, atidžiai įvertinti darbuotojų darbo krūvį ir užtikrinti subalansuotą užduočių paskirstymą; šiuo požiūriu pabrėžia, kaip svarbu sudaryti tinkamą darbo grafiką ir vengti rengti posėdžius ne darbo valandomis, nes tai trukdo Parlamento nariams ir darbuotojams išlaikyti profesinio ir asmeninio gyvenimo pusiausvyrą, tuo pačiu metu atsižvelgiant į parlamentinės veiklos kalendorių; palankiai vertina 2018 m. PERS GD pradėtą kampaniją „Mind Matters“, kuria siekiama didinti informuotumą ir kovoti su stigma psichikos sveikatos srityje; primygtinai ragina Parlamento administraciją ir frakcijų vadovus atlikti rizikos psichologinei sveikatai vertinimą, siekiant nustatyti psichologinių sutrikimų rizikas darbo aplinkoje ir parengti tikslinius veiksmų planus, kad jos būtų pašalintos arba būtų sušvelnintas neigiamas jų poveikis; ragina pakartotinai įvertinti taikomas taisykles, kad ilgalaikių laikinojo nedarbingumo atostogų atveju būtų galima greičiau įdarbinti pakaitinius darbuotojus;

128. pabrėžia neatidėliotiną būtinybę peržiūrėti Biuro sprendimą, kuriuo komitetų kategorijos nustatomos remiantis jų su teisėkūra susijusiu darbo krūviu, kad būtų atsižvelgiama ir į jų su biudžetu susijusį darbą; pažymi, kad dabartinė padėtis daro itin neigiamą poveikį Parlamento Biudžeto kontrolės komitetui, kuris jau kenčia dėl nuolatinio darbuotojų trūkumo ir kuriam dėl biudžeto įvykdymo patvirtinimo procedūros tenka itin didelis darbo krūvis, tačiau jo su teisėkūra susijęs darbo krūvis nėra didelis; dar kartą prašo Parlamento administracijos surasti skubų sprendimą padėčiai pagerinti;

129. prašo generalinio sekretoriaus surasti problemos, kai Parlamento narių akredituotų padėjėjų darbo užmokestis privalo būti pervedamas tik į Belgijos banko sąskaitas, sprendimo būdą, nes tai prieštarauja bendros pinigų ir mokėjimų sąjungos idėjai;

130. palankiai vertina tai, kad kuriamos priemonės, kuriomis padedama geriau užtikrinti profesinio ir asmeninio gyvenimo pusiausvyrą, įskaitant išplėstas galimybes Parlamento darbuotojams dirbti nuotoliniu būdu ir gerovės darbe užtikrinimo skatinimo priemones; vis dėlto atkreipia dėmesį į fizinio buvimo Parlamente vertę; atkreipia dėmesį į nuotolinio darbo tvarkos ir nuotolinio balsavimo indėlį toliau mažinant Parlamento anglies dioksido pėdsaką; pabrėžia, kad Parlamento darbuotojams ir Parlamento nariams turi būti suteikiama galimybė toliau rengti vadinamuosius mišrius posėdžius ir balsuoti nuotoliniu būdu; ragina Biurą toliau užtikrinti mechanizmus, kad būtų galima lengviau taikyti tokią darbo tvarką ateityje;

131. pritaria, kad reikia toliau įgyvendinti 2014–2019 m. Lygybės ir įvairovės veiksmų plane numatytus veiksmus; primygtinai tvirtina, kad svarbu visais lygmenimis, be kita ko, generalinių direktorių lygmeniu, užtikrinti geresnę lyčių pusiausvyrą; palaiko ataskaitoje „Ne tik lyčių įvairovė Parlamento sekretoriate. Esama padėtis ir veiksmų planas“, kurią Biuras patvirtino 2019 m. balandžio 3 d., numatytas priemones; ypač džiaugiasi tuo, kad 2020 m. Parlamente buvo įsteigti du informaciniai punktai – vienas LGBTI+ asmenų klausimais, o kitas – kovos su rasine diskriminacija klausimais, kuriuos abu administruoja PERS GD Lygybės, įtraukties ir įvairovės skyrius;

132. ad hoc specialiosios atostogos; atkreipia dėmesį į rašytinį Parlamento administracijos atsakymą, kuriame teigiama, kad Parlamento tarnybos rengia naujas taisykles; ragina Parlamento administraciją suderinti savo specialiųjų atostogų politiką su Komisijos politika, kuri atitinka vaiko interesus; primena Europos ombudsmeno išvadas ir rekomendacijas ( 9 ) ; apgailestauja dėl dabartinės Parlamento politikos atostogų srityje, pagal kurią dvynių tėvui suteikiamos tik 10 dienų specialiosios atostogos, nes tarp jo ir jo vaikų nėra motiniško ryšio; labai stebisi tuo, kad Komisijoje – visiškai priešingai – jo vyrui buvo suteiktos 20 savaičiųspecialiosios atostogos; atkreipia dėmesį į rašytinį Parlamento administracijos atsakymą, kuriame teigiama, kad Parlamento tarnybos rengia naujas taisykles; ragina Parlamento administraciją suderinti savo specialiųjų atostogų politiką su Komisijos politika, kuri atitinka vaiko interesus;

133. palankiai vertina dvi Parlamento pozityvių veiksmų programas, pagal kurias per praėjusius dvejus metus įdarbinta 12 sutartininkų ir du stažuotojai su negalia;

134. pritaria 2019 m. pradėtai informuotumo didinimo kampanijai, kuria siekiama skatinti priekabiavimo darbo vietoje visiško netoleravimo politiką; pripažįsta Parlamento vykdomą priekabiavimo visais lygmenimis, įskaitant Parlamento narius, darbuotojus ir akredituotus padėjėjus, visiško netoleravimo politiką; pažymi, kad po 2019 m. rinkimų visi Parlamento nariai turėjo pasirašyti deklaraciją, kuria patvirtino įsipareigojantys laikytis tinkamo elgesio vykdant savo pareigas kodekso, kuris 2019 m. sausio mėn. įtrauktas į Parlamento darbo tvarkos taisykles; vis dėlto apgailestauja dėl to, kad 2019 m. pradėtas 10 naujų priekabiavimo atvejų, kurių 4 buvo susiję su seksualiniu priekabiavimu, tyrimas; palankiai vertina tai, kad Parlamentas savo nariams rengia savanoriškus mokymus orumo ir pagarbos darbe klausimais, kad būtų galima rodyti pavyzdį; atsižvelgdamas į tai, labai apgailestauja, kad Biuras atsisakė įgyvendinti kelis kartus plenariniame posėdyje išreikštą valią ( 10 ) pradėti rengti privalomus visiems darbuotojams ir Parlamento nariams skirtus kovos su priekabiavimu mokymus; primygtinai ragina Biurą nedelsiant įvykdyti šį prašymą;

135. laikosi nuomonės, kad Parlamentas turėtų atsižvelgti į pagrindinius darbe maitinančių krūtimi motinų poreikius, ypač atsižvelgiant į laiką ir privačią erdvę, kuri nebūtų vonios ar tualeto kambarys;

136. apgailestauja dėl to, kad Europos kovos su sukčiavimu tarnyba 2019 m. nagrinėjo 38 su Parlamentu susijusius atvejus, pradedant tinkamu Parlamento išmokų naudojimu ir darbuotojų elgesiu bei baigiant Europos politinių struktūrų finansavimu; atkreipia dėmesį į tai, kad 2019 m. baigti nagrinėti 14 atvejų; reiškia didelį susirūpinimą dėl didelio atvejų skaičiaus; prašo Parlamento tarnybų atlikti išsamią esamos finansinės, teisinės, etinės ir profesinio sąžiningumo rizikos, dėl kurios atsirado šie atvejai, analizę ir pasiūlyti prevencines priemones siekiant užtikrinti, kad tokie atvejai nepasikartotų;

137. atkreipia dėmesį į tai, kad 2019 m. Parlamente neužregistruotas nė vienas informavimo apie pažeidimą atvejis; ragina Parlamentą Tarnybos nuostatais grindžiamas savo vidaus taisykles visapusiškai pritaikyti prie neseniai priimtos Direktyvos (ES) 2019/1937 ( 11 ) , be kita ko, nustatyti išsamias taisykles ir saugias procedūras sukuriant saugius pranešimų teikimo kanalus; laikosi nuomonės, kad pranešėjų apsauga yra neatsiejama demokratijos dalis, nepaprastai svarbi siekiant užkirsti kelią neteisėtai veiklai ir pažeidimams bei nuo jų atgrasyti; primena, kad, be kita ko, akredituotų Parlamento narių padėjėjų padėtis dėl darbo sutarčių yra pažeidžiama; taip pat pažymi, kad pranešėjai nusipelno tinkamos apsaugos, panašios į tą apsaugą, kokia suteikiama priekabiavimo aukoms, ir kad ji turėtų taip pat apimti patariamojo komiteto, kuris nagrinėtų su pranešėjų apsauga susijusius klausimus, įsteigimą; ragina generalinį sekretorių užtikrinti, kad Parlamento apie pažeidimus pranešantiems akredituotiems Parlamento narių padėjėjams suteikiama apsauga būtų lygiavertė nuo priekabiavimo nukentėjusių akredituotų padėjėjų apsaugai; prašo Parlamento, kai įmanoma, didinti Parlamento darbuotojų informuotumą apie jų, kaip pranešėjų, apsaugą ir pareigą pagal Tarnybos nuostatus pranešti apie neteisėtos veiklos ar netinkamo administravimo atvejus ir ragina Parlamentą apsvarstyti galimybę rengti privalomus mokymus šiuo klausimu; pakartoja savo prašymą šiuo klausimu rengti informavimo kampanijas;

138. pakartoja savo raginimą Parlamento administracijai kuo anksčiau per kitą Parlamento kadenciją naujiems akredituotiems Parlamento narių padėjėjams surengti privalomus mokymo kursus arba jiems parengti leidinius, be kita ko, finansiniais ir administraciniais klausimais (siuntimai į komandiruotę, sveikatos patikrinimai, akreditavimas, automobilių stovėjimo vinjetės, lankytojų grupės, parodos ir kt.), kad būtų išvengta sisteminių klaidų, darančių neigiamą poveikį sklandžiam jiems taikomų administracinių procedūrų įgyvendinimui; šiuo požiūriu atkreipia dėmesį į būtinybę surengti techninius mokymus Parlamento komitetų darbo klausimais, taip pat į galimybę ne darbo valandomis lankyti kalbų kursus;

139. reiškia didelį susirūpinimą dėl darbuotojų darbo sąlygų pagal dvi koncesijos sutartis, Parlamento sudarytas su išorės paslaugų teikėjais, t. y. valytojais ir maitinimo paslaugų teikėjais; yra susirūpinęs dėl to, kad vis dažniau įdarbinami laikinieji darbuotojai, ir dėl to, kokį poveikį tai daro tiek jų darbo sąlygoms, tiek teikiamų paslaugų kokybei; pakartoja savo raginimą Infrastruktūros ir logistikos GD atlikti nepriklausomą apklausą apie atitinkamų darbuotojų darbo sąlygas; ragina administraciją įvertinti Parlamento viešųjų pirkimų politiką, siekiant užtikrinti skaidrias ir nuspėjamas pagal subrangos sutartis dirbančių darbuotojų darbo sąlygas; prašo generalinio sekretoriaus skubiai pradėti naudos, kurios tiek institucijai, tiek darbuotojų teisėms galėtų duoti šių paslaugų internalizavimas, tyrimą ir pateikti jį Parlamento Biudžeto komitetui ir Biudžeto kontrolės komitetui, kai tik jis bus atliktas;

140. palankiai vertina tai, kad Parlamento savitarnos valgykloje padidėjo siūlomo maisto įvairovė, įskaitant įvairesnius vegetariškus ir veganiškus produktus, ir sudaryta galimybė rinktis tvaresnį maistą; atkreipia dėmesį į tai, kad pradėta vykdyti nepriklausoma klientų pasitenkinimo paslaugomis apklausa, pasitelkiant pagrindinėse maitinimo vietose Briuselyje, Strasbūre ir Liuksemburge įrengtus grįžtamojo ryšio terminalus, kuriais siekiama nustatyti maitinimo vietas, kuriose reikalingi pokyčiai ir patobulinimai; atkreipia dėmesį į tai, kad iš grįžtamojo ryšio terminalų matyti, kad maitinimo paslaugos nuolat ir akivaizdžiai gerėja H. Kohlio ir W. Martenso pastatuose, o Altiero Spinelli ir Paulio-Henri Spaako pastatuose pasitenkinimo lygis yra žemesnis; ragina imtis reikiamų pokyčių, siekiant prisitaikyti prie klientų poreikių; pažymi, kad nevegetariški patiekalai dažnai kainuoja daugiau negu vegetariški patiekalai; prašo, kad visose valgyklose prie prekystalio būtų pakankamai aiškiai pateikiamas alergenų sąrašas ir kad būtų siūlomas vienas patiekalas be glitimo per dieną;

141. pabrėžia, kad dėl COVID-19 krizės turėjo būti priimti sprendimai, darantys tiesioginį poveikį Parlamento darbuotojams, įskaitant pagal subrangos sutartis dirbančius ir laisvai samdomus darbuotojus; šiuo požiūriu atkreipia dėmesį į, inter alia , sprendimą uždaryti Europos istorijos namus, centrus „Europa Experience“ ir Europos Sąjungos ryšių biurus, taip pat į pasikeitusias išorės vertėjų žodžiu ir valymo bei maitinimo paslaugas teikiančių darbuotojų aplinkybes; pripažįsta, kad dabartinėmis su COVID-19 plitimu susijusiomis aplinkybėmis institucijos, įskaitant Parlamentą, turi greitai ir nebiurokratiškai priimti sprendimus, kad būtų užkirstas kelias tolesniam viruso plitimui ir apsaugoti jų darbuotojai; vis dėlto ragina Parlamentą priimant kiekvieną sprendimą laikytis socialinių įsipareigojimų ir vengti bet kokių pajamų pokyčių arba juos kompensuoti, taip pat visomis reikiamomis priemonėmis vengti dėl koronaviruso iš darbo atleisti Parlamento patalpose dirbančius asmenis;

142. apgailestauja dėl įmonės „COMPASS Group“ sprendimo nuo 2021 m. sausio mėn. iš darbo atleisti 80 maitinimo paslaugas teikiančių darbuotojų; palankiai vertina su įmone „COMPASS Group“ pradėtas derybas, dėl kurių bendras iš darbo atleidžiamų darbuotojų skaičius sumažėjo iki 49, tačiau reiškia didelį nepasitenkinimą tuo, kad darbuotojai vis tiek bus atleisti; pažymi, kad šie darbuotojai apie atleidimą iš darbo buvo informuoti prieš pat 2020 m. Kalėdas ir per patį pandemijos įkarštį; pabrėžia, kad kai kurie iš atleistų darbuotojų Parlamento patalpose dirbo kelis dešimtmečius; primena, kad Parlamentas ne kartą ragino įmones visoje Sąjungoje pandemijos metu išlaikyti savo darbuotojus; ragina atitinkamas Parlamento tarnybas išnagrinėti visus galimus alternatyvius sprendimus, kurie galėtų padėti išsaugoti visų valgyklų darbuotojų užimtumą, ir prašo Parlamento administracijos, palaikant socialinį dialogą, rasti šios problemos sprendimo būdus; ragina Biurą persvarstyti Parlamento paslaugų teikimo perdavimo išorės subjektams politiką; primygtinai ragina generalinį sekretorių nedelsiant atsakyti į išsiųstą laišką dėl šių darbuotojų atleidimo, kurį pasirašė 355 Parlamento nariai; ragina įvertinti Parlamento viešųjų pirkimų politiką, siekiant didinti darbo sąlygų, kuriomis dirbama teikiant visas paslaugas pagal subrangos sutartis, skaidrumą ir nuspėjamumą; ragina Parlamentą pranešti biudžeto įvykdymą tvirtinančiai institucijai apie šio vertinimo rezultatus;

143. pabrėžia, kad kasdienis valgių užsakymas solidarumo tikslais ir kitos solidarumo priemonės, dėl kurių sprendimą priėmė Biuras, sumažino finansinį, ekonominį ir socialinį poveikį jo maitinimo įstaigoms ir jų darbuotojams; pažymi, kad Parlamentas stengiasi išsaugoti kuo daugiau darbo vietų, kurios yra deramos užimtumo, tačiau taip pat yra pagrįstos Parlamento biudžeto naudojimo požiūriu;

144. atkreipia dėmesį į sprendimus, pateiktus tiems akredituotiems Parlamento narių padėjėjams, kurie nepertraukiamai dirbo dvi Parlamento kadencijas iš eilės, tačiau kuriems pritrūko iki 2 mėnesių, kad būtų sukauptas 10 metų tarnybos laikotarpis, kurio reikia norint įgyti teisę gauti pensiją pagal Sąjungos institucijų pensijų teisių sistemą; kritiškai vertina tai, kad sprendimas buvo pateiktas per vėlai, nepaisant daugybės nuolatinių įspėjimų per ankstesnę Parlamento kadenciją; be to, kritiškai vertina tai, kad vienintelis rastas sprendimas priklausė vien tik nuo tam tikrų Parlamento narių, kurie žinojo apie susiklosčiusią padėtį ir solidarizavosi su šiais akredituotais padėjėjais, geros valios; taip pat kritiškai vertina tai, kad administracija neinformavo naujajai Parlamento kadencijai išrinktų Parlamento narių apie šį klausimą ir apie tai, kad jie tokiais atvejais galėtų sudaryti trumpesnes negu šešių mėnesių trukmės sutartis, todėl daugeliui šių akredituotų padėjėjų buvo labai sudėtinga surasti Parlamento narį, norintį juos įdarbinti pagal sutartį trumpam nepertraukiamam laikotarpiui, o kai kuriems akredituotiems padėjėjams netgi nepavyko to padaryti;

145. pakartoja savo susirūpinimą dėl įtariamos praktikos, kai Parlamento nariai įpareigoja akredituotus padėjėjus vykti į komandiruotes, pirmiausia į Strasbūrą, neišrašydami siuntimų į komandiruotę ir nekompensuodami komandiruotės ir kelionės išlaidų; laikosi nuomonės, kad tokia praktika suteikia galimybių piktnaudžiauti, nes kai akredituoti Parlamento narių padėjėjai keliauja neturėdami siuntimo į komandiruotę, jie ne tik turi savo lėšomis padengti išlaidas, bet ir negalioja jų darbo vietoje taikomas draudimas; pakartoja savo raginimus generaliniam sekretoriui ištirti šią įtariamą praktiką;

146. pakartoja savo reikalavimą, kad akredituotiems Parlamento narių padėjėjams, vykstantiems į komandiruotę dalyvauti mėnesinėse sesijose Strasbūre, būtų skiriami tokio pat dydžio dienpinigiai kaip statutiniams darbuotojams; atkreipia dėmesį į generalinio sekretoriaus pateiktą atsakymą, kad Parlamento sekretoriato darbuotojams ir akredituotiems padėjėjams taikomos nevienodos taisyklės, susijusios su tarnybinių kelionių tarp trijų Parlamento darbo vietų išlaidų kompensavimu; primygtinai ragina įgyvendinti šį reikalavimą ir vėliau pakeisti atitinkamas generalinio sekretoriaus nurodytas taisykles;

147. pakartoja savo raginimą Pirmininkų sueigai ir Biurui iš naujo apsvarstyti galimybę tam tikromis sąlygomis, kurios turi būti nustatytos, leisti akredituotiems Parlamento narių padėjėjams lydėti Parlamento narius per oficialius Parlamento delegacijų vizitus ir komandiruotes, kaip to jau prašė keli Parlamento nariai; atkreipia dėmesį į generalinio sekretoriaus paaiškintą numatomą finansinį poveikį jo tolesniems veiksmams, susijusiems su 2018 m. biudžeto įvykdymo patvirtinimu, tačiau vis dėlto primygtinai ragina ribotai taikyti šią galimybę; siūlo Biuro ir Pirmininkų sueigos lygmeniu surengti naują diskusiją;

148. atkreipia dėmesį į tai, jog reikia persvarstyti Parlamento žmogiškųjų išteklių politiką, kad institucija galėtų pasinaudoti visų Parlamento darbuotojų įgyta patirtimi; mano, jog dėl šios priežasties būtina pakeisti taisykles, kad visų kategorijų darbuotojai, įskaitant akredituotus Parlamento narių padėjėjus, galėtų dalyvauti vidaus konkursuose, ir sukurti žmogiškųjų išteklių plėtojimo sistemas, kurios sudarytų galimybes Parlamentui išlaikyti patyrusius šių kategorijų darbuotojus institucijos tarnybose;

Parlamento geografinis išsklaidymas. Viena būstinė

149. pažymi, kad Audito Rūmai apskaičiavo, jog persikėlus iš Strasbūro į Briuselį galėtų būti sutaupyta 114 mln. EUR suma per metus ir vienkartinė 616 mln. EUR suma, jei Strasbūro pastatai būtų sėkmingai perleisti, arba patirtos vienkartinės 40 mln. EUR išlaidos, jei to nebūtų padaryta; pažymi, kad dirbti vienoje būstinėje būtų galima tik vienbalsiu sprendimu iš dalies pakeitus Sutartį; primena, kad Parlamento nariai įvairiose rezoliucijose didžiąja balsų dauguma išreiškė pritarimą vienai Parlamento būstinei, kad būtų užtikrintas veiksmingas Sąjungos mokesčių mokėtojų pinigų panaudojimas; primygtinai ragina Tarybą atsižvelgti į Parlamento poziciją;

150. primena, kad papildomos išlaidos, kurių atsiranda dėl kelionių į Strasbūrą, prieštarauja patikimo finansų valdymo principui;

151. atkreipia dėmesį į Parlamento Aplinkos, visuomenės sveikatos ir maisto saugos komitetui pateiktą naujausią tyrimą ( 12 ) ; atkreipia dėmesį į šio tyrimo išvadą, kad siekiant neutralizuoti anglies dioksido poveikį akivaizdu, jog Parlamentas turi apsvarstyti galimybę dirbti vienoje būstinėje; primena, kad Parlamentas savo 2019 m. lapkričio 28 d. rezoliucijoje dėl kritinės klimato ir aplinkos padėties ( 13 ) įsipareigojo mažinti savo anglies dioksido pėdsaką; primena, kad toje pačioje rezoliucijoje Parlamentas paskelbė, kad susidarė kritinė klimato ir aplinkos padėtis; pažymi, kad Briuselis yra didžiausias Parlamento veiklos centras bei kad jame veiklą vykdo ne tik Taryba ir Komisija, bet ir kiti suinteresuotieji subjektai, NVO, pilietinės visuomenės organizacijos ir valstybių narių atstovybės; todėl mano, kad išlaikyti būstinę Strasbūre yra netvaru ir nepateisinama;

152. pakartoja, kad COVID-19 krizė – tai force majeure padėtis, dėl kurios Parlamentas iš 2020 m. parlamentinės veiklos kalendoriaus buvo priverstas išbraukti didelę 12-os Strasbūre rengiamų sesijų dalį; tvirtina, kad dėl brangiai kainuojančių kelionių į Strasbūrą neturėtų padidėti dėl COVID-19 krizės atsirandančios išlaidos ir padariniai sveikatai; primygtinai ragina valstybes nares, nukrypstant nuo Sutarties, susilaikyti nuo reikalavimo Strasbūre surengti kompensacines sesijas;

Savanoriškas pensijų fondas

153. primena Europos Parlamento narių statuto 27 straipsnio 1 ir 2 dalis, kuriose nurodyta, kad: „įsigaliojus šiam Statutui, Europos Parlamento įkurtas savanoriškas pensijų fondas išliks ir bus skirtas Parlamento nariams arba buvusiems Parlamento nariams, turintiems ar turėsiantiems su šiuo fondu susijusių teisių“ ir kad „turimos ir turėsimos teisės yra visiškai išsaugomos“;

154. taip pat pažymi, kad 2019 m. pabaigoje grynojo turto suma, į kurią reikia atsižvelgti, ir aktuarinių įsipareigojimų suma siekė atitinkamai 111 mln. EUR ir 439,6 mln. EUR, ir dėl to įvertintas aktuarinis deficitas sudarė 328,6 mln. EUR; yra itin susirūpinęs dėl to, kad gali būti išnaudotos visos savanoriško pensijų fondo lėšos; atkreipia dėmesį į tai, kad esant dabartinei fondo padėčiai jis negali vykdyti būsimų įsipareigojimų; yra įsitikinęs, kad reikia išsamiau paaiškinti taisyklių teisines pasekmes ir (arba) pakeisti taisykles; ragina Audito Rūmus pateikti naują nuomonę dėl savanoriško pensijų fondo, išnagrinėjant visas įmanomas galimybes sumažinti jo deficitą; pažymi, kad Parlamentas lauks Audito Rūmų sprendimo ir greitai jį įgyvendins;

155. primena Parlamento rezoliucijos dėl 2017 m. biudžeto įvykdymo patvirtinimo 118 dalį, kurioje raginama išnagrinėti savanoriško pensijų fondo teisinį pagrindą, visų pirma tai, ar Parlamentui taikomas juridinis įsipareigojimas užtikrinti, kad būsimos teisės būtų visiškai išsaugomos, panaikinti galimą fondo deficitą ar į fondą įnešti naujų lėšų, nes savanoriškas pensijų fondas yra ne įprastas pensijų fondas, o pagal Liuksemburgo teisę veikiantis investicinis fondas – investicinė kintamojo kapitalo bendrovė (SICAV), o tai reikštų, kad tokia prievolė iš esmės netaikoma; apgailestauja, kad generalinis sekretorius dar nepateikė jokių tyrimo, kurį buvo raginama atlikti, išvadų;

156. primena, kad šie numatomi būsimi įsipareigojimai apima kelis dešimtmečius, tačiau yra itin susirūpinęs dėl to, kad bendra iš savanoriško pensijų fondo išmokėta suma 2019 m. siekė maždaug 18 mln. EUR, ir šis skaičius, tikėtina, 2025 m. išaugs iki maždaug 20 mln. EUR;

157. primena, kad 2018 m. gruodžio 10 d. posėdyje Biuras nusprendė iš dalies pakeisti pensijų fondui taikomas taisykles padidindamas pensinį amžių nuo 63 iki 65 metų ir nustatydamas 5 proc. mokestį būsimų pensininkų pensijų išmokoms, siekdamas pagerinti tokių mokėjimų gyvybingumą; palankiai vertina tai, kad pakeitus taisykles netrukus 2019 m. buvo sutaupyta maždaug 325 000 EUR siekianti pensijų išmokų suma, ir kad 306 000 EUR šios sumos gauta padidinus pensinį amžių, o 19 000 EUR – nustačius 5 proc. mokestį visoms po 2019 m. sausio 1 d. paskirtoms pensijoms; prašo, kad Biuras įvertintų visas galimybes, kai tik Teisingumo Teismas priims sprendimus dėl dabartinių priemonių, kad būtų surastas teisingas sprendimas dėl savanoriškos pensijų sistemos ir fondo, tuo pačiu metu išlaikant kuo mažesnę Parlamento atsakomybę, nes tai susiję su Sąjungos mokesčių mokėtojų pinigais;

158. ragina generalinį sekretorių ir Biurą visapusiškai laikytis Europos Parlamento narių statuto ir kartu su pensijų fondu parengti aiškų Parlamentui skirtą planą, pagal kurį būtų prisiimti ir perimti jo įsipareigojimai ir atsakomybė už Parlamento narių savanorišką pensijų sistemą; remia Biuro prašymą generaliniam sekretoriui ištirti būdus, kaip užtikrinti tvarų savanoriško pensijų fondo finansavimą pagal Europos Parlamento narių statuto nuostatas, kartu užtikrinant visišką skaidrumą; ragina Biurą ir savanoriško pensijų fondo narius remti